Međusobne optužbe za kršenje zakona\nM. Čubro 04.02.2009 20:20\nSARAJEVO - Predsjedavajući Vijeća ministara BiH Nikola Špirić duže od pola godine opstruirao je raspisivanje konkursa za izbor direktora Direkcije za evropske integracije BiH (DEI).\nUstvrdio je to jučer Halid Genjac, predsjedavajući parlamentarne Komisije za evropske integracije BiH, tokom sjednice Predstavničkog doma bh. parlamenta.\n"Predsjedavajući je prekršio zakon i zato što je svog šefa Kabineta ovlastio da potpisuje akte Direkcije", kazao je Genjac.\nŠpirić je odgovorio da nije prekršio zakon, te je optužio bivšeg direktora DEI Osmana Topčagića da je prekšio zakon ovlašćujući svog pomoćnika da ga mijenja.\n"Zakon mi daje ovlaštenja da upravljam Direkcijom, razrješavam direktora i predlažem imenovanje novog. Ako je ovo način za napad na mene, onda se to može uraditi odlukom o mom razrješenju", rekao je Špirić.\nŠpirić i njegov zamjenik Tarik Sadović nastavili su na jučerašnjoj sjednici Predstavničkog doma ranije započetu svađu o upravljanju DEI. Sadović tvrdi da nije problem imenovanje direktora, nego osobe koja neposredno rukovodi Direkcijom do izbora novog direktora.\nPoslanici su se žestoko posvađali i prilikom rasprave o zakonu o advokaturi u BiH. Poslanici iz RS protivili su se usvajanju zakona kojim se osniva državna advokatska komora.\n"Ustav BiH ne omogućava formiranje advokatske komore na državnom nivou. Ako bismo usvojili predloženi zakon, onda bismo prihvatili protivustavan prenos nadležnosti", rekao je Slavko Jovičić, poslanik SNSD-a.\nPoslanik SDA Šefik Džaferović istakao je da se zakonom omogućava advokatima iz BiH članstvo u Evropskoj advokatskoj uniji.\nOslobađanje od RTV pretplate\nPoslanici Predstavničkog doma parlamenta BiH jučer su raspravljali i o prijedlozima zakona o Javnom RTV sistemu kojim se porodice čiji je jedan član slijepa osoba oslobađaju obaveze plaćanja pretplate.\nNa dnevnom redu su bili i zakoni o besplatnoj pravnoj pomoći, garancijom fondu, unutrašnjoj i pomorskoj plovidbi te dopune Zakona o državnoj službi, o policijskim službenicima... Glasanje o ovim zakonima nije bilo obavljeno do zaključenja ovog broja "Nezavisnih".\nKošarac: "Buk Bijela" ne smije biti predmet politizacije


Miloš Simović: Znam koji je političar naručio ubistvo Đinđića ali vlast neće ni da čuje | WebTribune\nHome SPEKTAR Miloš Simović: Znam koji je političar naručio ubistvo Đinđića ali vlast neće ni da čuje\nBraća Miloš i Aleksandar Simović odbili su danas da svedoče na suđenju optuženima za ubistvo novinara Slavka Ćuruvije, navodeći da strahuju za svoju i bezbednost svojih porodica.\nMiloš Simović je rekao da ostaje pri iskazu iz istrage koji je dao 10. januara 2014. godine i odbio da odgovara na bilo čija pitanja.\nU tom iskazu, kako su preneli neki mediji, on je ispričao da mu je Milorad Ulemek Legija pokazao u diskoteci “Bombaj” u Beogradu Miroslava Kuraka, koji je sada optužen kao neposredni ubica, i Ratka Romića, koji se sada tereti kao saizvršilac, navodeći da su “oni ubili Ćuruviju, i da sada treba da nestanu”.\nSimović je tada posvedočio da su pripadnici “zemunskog klana” pratili optužene Kuraka i Romića sa ciljem da ih likvidiraju, ali da su kasnije odustali od te namere.\nGovoreći o pretnjama Miloš Simović je naveo da brat i on preko porodica dobijaju pretnje i da se od njih traži da odustanu od svedočenja.\n“Ne znam ko nam je pretio”, rekao je Miloš Simović.\nKako se na pretnje juče požalio i Ulemek, zamenik tužioca za organizovani kriminal Milenko Mandić rekao je da će tužilaštvo ispitati navode Ulemeka i Simovića da im je prećeno zbog svedočenja u ovom postupku.\nMiloš Simović je danas iskoristio priliku da kaže kako je još 2011. rekao tužilaštvu za organizovani kriminal ime i prezime političara koji je naručio ubistvo Zorana Đinđića i da su ga tužioci tada pitali za ubistvo Slavka Ćuruvije.\n“Na televiziji sam video premijera Vučića na konferenciji kada je rekao da hoće da rasvetli sve zločine iz prošlosti. Poverovao sam da će tako biti, posle toga kod mene su došli tužioci da me pitaju za ubistvo Ćuruvije, rekli su mi da sada postoji politička volja da se razreši i ubistvo Zorana Đinđića i zato sam pristao da svedočim. Međutim, tužilaštvo je tek posle tri godine pokrenulo postupak za ubistvo Ćuruvije, a godinama čekam da se pokrene postupak za ubistvo premijera Đinđića”, rekao je Miloš Simović.\nAleksandar Simović, Milošev stariji brat, takođe je rekao da ne želi da svedoči i da ne može da se izjasni o tome da li ostaje pri ranijem iskazu.\n“Danas ne mogu da svedočim u ovom procesu”, rekao je kratko Aleksandar Simović, navodeći da ne želi da porodicu dovodi u problem zbog svog iskaza.\nTužilaštvo i punomoćnik porodice Ćuruvija tražili su čitanje njihovih iskaza iz istrage, dok su advokati odbrane tražili da se oni izuzmu iz spisa predmeta.\nOdluku će doneti sud.


Sastanak predsednika Vučića sa predsednikom Ruske Federacije | Predsednik Republike Srbije\nSastanak predsednika Vučića sa predsednikom Ruske Federacije\nPredsednik Republike Srbije Aleksandar Vučić boravio je u jednodnevnoj poseti Ruskoj Federaciji, gde se u Sočiju sastao sa predsednikom Ruske Federacije Vladimirom Putinom i tom prilikom istakao da su odnosi Srbije i Rusije na najvišem nivou u istoriji. Predsednik je nakon sastanka izjavio da će cena gasa za Srbiju ostati ista tokom narednih šest meseci, kao i da će količine gasa iz Rusije biti povećane u istom periodu.\nPredsednik je posebno istakao da su dogovoreni i elementi dugoročnog ugovora za isporuku gasa Srbiji, kao i da će naša zemlja i posle šest meseci, za koliko je dogovorena sadašnja cena od 270 dolara, imati izuzetnu cenu i povećanje obima isporuke.\n„Postigli smo nešto što smo možda jednom pomenuli i pokušali i predsednik Putin je pokazao izuzetno prijateljstvo prema Srbiji“, istakao je predsednik Vučić izrazivši posebnu zahvalnost ruskom predsedniku na razumevanju, kao i na srdačnom gostoprimstvu.\n„Ovo je za nas kao spas. Nećemo imati problema ni sa strujom ni sa gasom, ni sa grejanjem i ukupnim snabdevanjem. Mnogo nam je pomogao predsednik Putin svojim odnosom“, istakao je predsednik Vučić i naglasio da svaki sastanak sa predsednikom Ruske Federacije ima izuzetan značaj za našu zemlju, kao i da se Srbija nada novim sporazumima koji će potvrditi odnose između dve zemlje za koje je ocenjeno da su najbolji u istoriji.\n„Mi smo strateški partneri i Srbija to smatra svojom privilegijom“, rekao je predsednik Vučić i još jednom izrazio veliku zahvalnost za rusku podršku terirotrijalnom integritetu i suverenitetu Srbije.\n„Kod nas u regionu uočavamo rast provokacija i tenzija, a posebno se to odnosi na Kosovo i Metohiju“, naglasio je predsednik Vučić i dodao da je posebno zahvalan za podršku Ruske Federacije u međunarodnim organizacijama i institucijama.\n"Što se tiče Kosova i Metohije, vi znate da je pozicija Rusije prinicipijelna, da ne podleže trenutnoj političkoj situaciji. Mi podržavamo vašu poziciju kada je reč o rešenju kosovskog problema i nadam se da će se rešiti tako što će odgovarati interesima svih ljudi koji tamo žive", rekao je predsednik Putin, istakavši i važnost vojno-tehničke saradnje dve zemlje, kao i saradnje u međunarodnoj areni.\n"Naša vojno-tehnička saradnja je na najvišem nivou. Mislim da ćemo imati nove sporazume u raznim sferama", poručio je predsednik Vučić i rekao da Srbija čeka da ruski predsednik ponovo poseti Hram Svetog Save u Beogradu.\n"U prošlosti smo mnogo toga uradili zajedno i mi vas očekujemo u Hramu Svetog Save u Beogradu u kojem smo radove izveli zajedno", naglasio je predsednik i dodao da je veoma zadovoljan tokom razgovora.\nTokom sastanka na kojem su dvojica državnika razmenili mišljenja o brojnim ekonomskim i političkim pitanjima u regionu i svetu, predsednik Putin je posebno poželeo predsedniku Vučiću i uspeh na narednim izborima u aprilu.


Radionica plesa „Teen generator“ / Tanz Platz - Kaleidoskop kulture\nRadionica plesa „Teen generator“ / Tanz Platz\n14. septembra 2021. @ 16:00\n« Interaktivne muzičke radionice za decu\nPlesni performans „Masterwork“ / Tanz Platz »\nPeto izdanje međunarodnog festivala savremenog plesa „Tanz Platz“ očekuje nas od 13. do 17. septembra u obnovljenom prostoru Fabrike u Kreativnom distriktu, u okviru nedelje izvođačke umetnosti Kaleidoskopa kulture.\nDrugog dana Festivala, 14. septembra u 16 časova u Fabrici, biće održana radionica plesa, Teen generator, koju vode Jovana Rakić, koreografkinja i plesna pedagoškinja i Milena Todorović, plesna pedagoškinja. Radionica je namenjena mladima, a bavi se istorijom i razvojem plesa tokom XX i početkom XXI veka.\nZa radionicu je potrebno poslati prijavu na mejl Studentskog kulturnog centra Novi Sad skcnovisad@gmail.com sa naznakom Prijava za radionicu Teen generator, a u mejlu je potrebno navesti ime i prezime. Učešće se ne naplaćuje.\nKompletan program i satnicu nedelje izvođačke umetnosti možete pogledati ovde.


ODRŽAN SASTANAK JAVNIH BELEŽNIKA SRBIJE I FRANCUSKE\nPredstavnici Javnobeležničke komore Srbije razgovarali su u Beogradu sa delegacijom Visokog saveta notara Francuske o najboljim rešenjima za pohranjivanje elektronske dokumentacije i arhiviranje dokumenata kod javnih beležnika.\n“Sa notarima Francuske imamo uspostavljenu saradnju od samog početka, pre četiri godine, kada su u pravni sistem u Srbiji uvedeni javni beležnici. Francuski Visoki savet javnih beležnika uvek nam je pružao veliku podršku i sa nama delio iskustva”, rekao je predsednik Javnobeležničke komore Srbislav Cvejić.\nU delegaciji Visokog saveta javnih beležnika Francuske su, Stefan Zečević i Vili Đakino, koji su srpskoj Javnobeležničkoj komori preneli na koji način se u Francuskoj čuvaju dokumenti kojima se bave javni beležnici.\n“Uradili smo presek stanja, dokle se stiglo sa razvojem javnobeležničke funkcije i kako možemo da iskoristimo nove tehnologije za efikasniji rad”, rekao je Vili Đakino, podsećajući da Visoki savet notarijata Francuske sarađuje sa Srbijom već 10 godina, a u poslednjih četiri sa Javnobeležničkom komorom - od njenog uspostavljanja.\n“Najvažnije je, naravno, što je došlo do razvoja usluge koju pružaju javni beležnici u Srbiji. Potom, razvijena je i opšta organizacija profesije - u smislu kako funkcioniše Komora, kao i sve kancelarije javnih beležnika koje smo videli. Veoma je važno što su od početka uspostavljeni odlični odnosi između Ministarstva pravde i javnih beležnika, koji zajedno rade na razvoju profesije”, ocenio je Zečević.\nPredsednik JKS Cvejić je podsetio i da je moderni notarijat u Francuskoj uspostavljen još 1803. godine, sa viševekovnim iskustvom i pre toga, kao i da je javni beležnik u Francuskoj danas najcenjenija pravosudna funkcija.\n“To je primer koji želimo da sledimo”, rekao je Cvejić, zahvalivši se Visokom savetu javnih beležnika Francuske na savetima.\n“Pohranjivanje elektronske dokumentacije i arhiviranje je veoma vežna tema u radu beležnika, s obzirom na to da javni beležnici imaju obavezu da javnobeležničke zapise, zapisnike i solemnizovane isprave čuvaju 20 godina, a potom ih predaju nadležnom organu u skladu sa propisima o arhivskoj građi”, istakao je Cvejić.\nIzvor: Vebsajt Danas, 18.09.2018.


RTS :: Luka Patras, vrata patnje kroz koja migranti moraju da prođu\nRegion Luka Patras, vrata patnje kroz koja migranti moraju da prođu\nLuka Patras, vrata patnje kroz koja migranti moraju da prođu\nutorak, 13. mar 2018, 14:55 -> 16:45\nDuž ograde duge oko dva kilometra rasporedilo se na desetine migranata prateći kamione kojima bi mogli da se "tajno prebace" na svom putu ka luci Patras.\nRastrčali su se ulicama, a prošle nedelje su još "navaljivali" na ogradu kako bi ispratili kamione, igrajući se pri tome "mačke i miša" sa policijom koja ih je vraćala, da bi se, kroz samo par sati, ponovo odlazili na isto mesto da opet pokušaju.\nKako navodi Rojters, oni su samo deo sve većeg broja migranata u Grčkoj koji na dnevnom nivou pokušavaju da "se prošvercuju" na čamcima iz Patrasa u Italiju.\nMigranti širom luke pričaju priče o svojim prijateljima koji su uspeli da odu u Italiju i navode da će i oni nastaviti da pokušavaju, uprkos rizicima.\n"Sve je opasno. Moraš da propatiš da bi stigao na bolje mesto. Zato svi pokušavaju", kaže 24-godišnji Aršad Vardak iz Avganistana.\nTo je opasan put, ali postao je "privlačniji" otkako je zatvorena balkanska ruta ka severnoj Evropi, navodi agencija.\nU napuštenim fabrikama u luci krije se nekoliko stotina uglavnom Avganistanaca i Pakistanaca koji se tu i kupaju, pa od vode koja protiče kroz zastarele cevi, nakon tuširanja imaju žutu boju kože.\nNovinari Rojtersa jedne noći su svedočili da su oni obijali kamione i sakrivali se ispod cerada.\n"Silazite, silazite odatle", vikao je službenik specijalnih snaga obalske straže čoveku koji je virio ispod cerade u prtljažniku kamiona, a koji je kasnije uhapšen.\nTokom januara i februara, vlasti u Patrasu uhapsile su 760 osoba koje su imale strane putne isprave, što je, prema zvaničnim podacima, trećina od ukupnog broja uhapšenih u 2017. godini – njih 2.627, a tokom 2016, zabeleženo je ukupno 1.040 takvih hapšenja.\nUhapšeni, navodi se, uglavnom prenoće u pritvoru da bi već sutradan, po oslobađanju, veći deo njih ponovo "okušao sreću".\nNa rendgenskim snimcima, dvojica su otkrivena kako leže na leđima u kontejneru za gorivo, a jedan čovek bio je sklupčan među lubenicama.\nPrema rečima kapetana obalske straže koji nadgleda luku, Dimitrisa Kirijakulopulosa, put iz Patrasa je i ranije bio poznat migrantima, ali u početku krize, 2015, ljudi su koristili drugu putanju, preko Nemačke, jer su je smatrali bezbednijom.\nMeđutim, kada su se u martu 2016. te granice zatvorile, Patras je ponovo počeo da se puni.\n"Ono sa čim se ovde suočavamo je postepeni porast broja ovih ljudi", rekao je Kirijakulopulos.\nBes je sve veći među vozačima, koji ponekad motkama teraju migrante, strahujući od hapšenja koje bi usledilo kada bi policija otkrila da nekog skrivaju u svojim vozilima.\nVozač koji se novinarima Rojtersa predstavio kao Hari, popeo se prošlog četvrtka na kamion i u njemu otkrio trojicu migranata koji se kriju među aluminijumskim stubovima.\n"Užasno je. Gore od ovoga ne može i niko neće da preuzme odgovornost", rekao je on. Agencija navodi da niko ne može da kaže koliko migranata uspe da se "prošvercuje preko".\nVlasti u Italiji prošle godine su vratile u Grčku 147 ljudi, a pretprošle njih 112, u januaru i februaru ove godine 44, prema podacima iz Grčke.\nItalijansko Ministarstvo unutrašnjih poslova nije se odazvalo na zahtev agencije za komentar.\n1 VMRO-DPMNE neće učestvovati u proceduri izmene Ustava\n2 U Sloveniji 10.800 radnika iz Srbije\n3 Prvi korak ka Nobelovoj nagradi za Ciprasa i Zaeva\n4 Darmanović: Proces formiranja vojske Kosova mora da bude postepen\n5 Zagreb, identifikovano devet srpskih žrtava


Proces opoziva brazilske predsednice deblokiran\nBeta 10. maja 2016. 17:10\nProces za opoziv brazilske predsednice Dilme Rusef se nastavlja pošto je vršilac dužnosti predsednika donjeg doma parlamenta danas povukao svoju odluku o njegovoj suspenziji.\nVršilac dužnosti predsednika donjeg doma Kongresa Valdir Maranjao juče je u neočekivanom potezu odlučio da poništi glasanje donjeg doma od 17. aprila kojim je bilo odobreno pokretanje postupka opoziva predsednice, čime je uveo neizvesnost u celu proceduru i razdor medju brazilskim političarima.\nMedjutim, danas je Maranjaov portparol rekao da je vršilac dužnosti predsednika povukao svoju odluku donetu samo 12 sati ranije.\nDrama oko opoziva predsednice već traje neko vreme i imala je niz ovakvih dramatičnih preokreta.\nSadašnjom odlukom, gornji dom parlamenta ili Senat može da glasa u sredu, kako je i bilo predvidjen, o tome da li da prihvati raspravu o slučaju opoziva Dilme Rusef zbog navodnog manipulisanja vladinim računima radi prikrivanja državnog deficita.\nDovoljno je da prosta većina senatora odluči za nastavak procesa, a Rusefova bi odmah bila suspendovana sa mesta šefa države dok traje sudjenje. Njene funkcije bi obavljao potpredsednik države Mišel Temer.\nProces opoziva odvija se u vreme kada se Brazil suočava s najgorom recesijom u više decenija, istragom o korupciji koja je obuhvatila vodeće političare i poslovne ljude, i kada se bori sa epidemijom virusa zika. Istovremeno, Rio de Žaneiro se sprema da u avgustu bude domaćin Olimpijskih igara.\nVelika podrška Dilmi Rusef u zemlji je opala sa pregrštom loših vesti, i procenat onih koji imaju pozitivno mišljenje o njoj pao je na jednocifrene brojeve poslednjih meseci. Ankete pokazuju da veliki deo javnosti odobrava njen opoziv, ali takodje ukazuju da su mnogi zabrinuti oko toga ko bi mogao da je zameni.


Zbog velikog priliva takozvanih lažnih azilanata, među kojima ih je veliki broj iz Srbije, ministri unutrašnjih poslova šest članica EU zatražili su da Savet ministara EU 25. oktobra razmotri mere kojima bi se to zaustavilo. Najavljeno je da će se za desetak dana u Briselu razmatrati mehanizmi kojima se eventualno privremeno ukida bezvizni režim u „izuzetnim slučajevima“.\nNemačka, Francuska, Austrija, Belgija, Holandija i Luksemburg zahtevaju usvajanje hitnih mera nezadovoljne zbog toga što lažni azilanti mahom Romi sa Zapadnog Balkana, po njihovom mišljenju, potpuno neosnovano podnose zahteve za azil kada se nađu na njihovoj teritoriji. Iako se ranijih dana posebno govorilo o Srbiji, zahtev se odnosi na sve države Zapadnog Balkana čiji građani zloupotrebljavaju bezvizni režim. To je problem na koji se moraju usredsrediti i srpske vlasti, rekao je predstavnik u Evropskoj komisiji Peter Stano.\n"Veoma je važno za građane Srbije da se primene mere za smanjivanje priliva lažnih azilanata kako bi se očuvao režim vizne liberalizacije. Ono što očekujemo od država regiona je da spreče zloupotebu putovanja bez viza", istakao je Stano.\nPonovno uvođenje viza na Srbiju bi ostavilo teške posledice, smatra premijer Ivica Dačić. Zbog toga je predložio da država plati troškove za 10.000 azilanata koji se nalaze u Evropi.\n"Mi ćemo učiniti sve da sačuvamo viznu liberalizaciju. I mislim da je ovo tema koja će biti tema svih mojih razgovora sa EU. Mi ne možemo da se bavimo dijalogom o svim najvažnijim pitanjima, a onda da se bavimo temom ukidanja vizne liberalizacije. Zato i kažem, mislim da je ovo apsolutno kontraproduktivno", istakao je Dačić.\nPrema zvaničnim podacima, najveći broj građana Srbije koji traže azil u zemljama zapadne Evrope su Romi i Albanci sa juga zemlje koji žive u nemaštini. Zbog kritika pristiglih iz EU, pitali smo Dejana Markovića iz Kancelarije za ljudska i manjinska prava ima li država plan za reagovanje, a da pritom ne krši ljudska prava pripadnika manjina.\n"Ono što mi želimo da uradimo - to je da preventivno delujemo i da obilazimo te ljude i razgovaramo sa tim ljudima", poručio je on. Na pitanje kada će se početi, Marković odgovara:\n"Mi ćemo već početi u toku naredne nedelje, mislim da već to naše kolege na terenu rade. Naravno očekujemo i pomoć Romskog nacionalnog saveta, s obzirom na to da oni imaju osim u Beogradu i regionalne kancelarije. Ljudi praktično sebe i svoje porodice dovode u još gore stanje s obzirom na to da vrlo brzo ostanu bez novca i više nisu čak ni na nuli već u minusu".\nMeđutim predstavnike romskih zajednica u Srbiji zaplašila je atmosfera koja se stvara u javnosti da su pripadnici te manjine, uz albansku, krivci za potencijalno ukidanje bezviznog režima. Tako se, objašnjava predsednik Nacionalnog saveta Roma Vitomir Mihajlović, stigma odgovornosti, s namerom ili ne može prebaciti na Rome. Tim pre što država Romima, uprkos prilivu novca iz međunarodne zajednice, do sada nije dovoljno pomagala.\n"U određenim javnim glasilima izlaze naslovi da su praktično Romi krivi za raskidanje tog bezviznog režima i to je jedan paravan ispred koga Rome prikazujemo kao krivce. U tom kontekstu se kod većinskog naroda etnička distanca, a to često može da dovede do sukoba", upozorava Mihajlović.\nVizna liberalizacija za građane Srbije je uvedena decembra 2009. od kada koristeći samo pasoš mogu putovati u države članice EU. Nekoliko puta iz Brisela, ali i iz drugih zemalja EU već su stizala upozorenja da bi povećavanje broja azilanata moglo ugroziti bezvizni režim i dovesti do njegovog ukidanja. Takav scenario je za građane sa kojima smo razgovarali ravan katastrofi.\nUkoliko bi došlo do suspenzije ili ukidanja bezviznog režima, to bi bila velika prepreka na evropskom putu Srbije, objašnjava Vladimir Petronijević iz nevladine organizacije Grupa 484.\n"Zemlje EU uzimaju i te negativne posledice koje se mogu dogoditi za evropske integracije kada donose jednu takvu odluku. To bi zaista zadalo ozbiljan udarac evropskim integracijama zemlje, ukoliko bi u nekom budućem periodu takva odluka usledila. Kakva je to zemlja u kojoj građani zbog određene socijalne novčane pomoći masovno odlaze kako bi mogli da prežive. Za ekonomsko i socijalno stanje to je odgovornost vlade. Toliki je stepen siromaštva u zemlji da mi spadamo koja je uz to kandidat za članstvo odakle ljudi na takav način odlaze da zadovolje socijalne potrebe. To je prosto nešto nad čim treba da se zapitamo", rekao je Petronijević.\nDo sada, posle upozorenja o povećanju broja takozvanih lažnih azilanata, država je reagovala tako što je pooštrovala kontrolu na granicama čime je smanjivala broj prelazaka u zemlje Evropske unije. Tako je međutim kao krivce označavala pripadnike manjina, ali ne i samu sebe što im nije više pomogla da poprave svoj ekonomski položaj. Sada joj je, ukoliko budu usvojeni zahtevi šest država EU, ostaje premalo vremena da popravi situaciju.


Zvezda otupela rogove Jarčeva iz Kelna! - Meridianbet Vesti\nFudbal Author:\tCentrala Bg - 29/09/2017\nDragoslav Šekularac je dostojno osvećen, a Zvezda je osvojila tri veoma važna boda u svojoj grupi UEFA Lige Evrope!\nIako su pokazali da imaju itekako oštre rogove, Jarčevi iz Kelna su morali da se pomire sa činjenicom da su izgubili utakmicu u kojoj su tri puta pogađali okvir gola (dva puta bivši fudbaler Partizana Miloš Jojić), a povređeni Milan Borjan branio kao da nije osećao bolove u ruci prilikom svakog dodira sa loptom.\nSlično Partizanu u Beogradu i Zvezda je u Kelnu odigrala dva dijametralno suprotna poluvremena: u prvom je nadigrala protivnika i otišla na odmor sa prednošću od 1:0 ( Ričmond Boaći u tridesetom minutu), dok je u drugom bila u potpuno podređenoj ulozi i nemoćna da se suprotstavi napadima domaćih fudbalera.\nMeđutim, fortuna, ali ne ona iz Dizeldorfa, je bila na strani Crveno-belih, a bez svoje želje i Miloš Jojić čiji šutevi nikako nisu hteli u Borjanovu mrežu, pa je Keln i po sedmi put ove sezone izgubio jednu takmičarsku utakmicu.\nNemački tim ostaje tako sa tek dva postignuta gola u svim takmičenjima, a to što nisu postigli treći pred prepunim tribinama Energi stadiona, Zvezdi je omogućilo da okršaj sa Arsenalom sačeka u sjajnom raspoloženju.\nUzbuđenja nije nedostajalo ni u samom gradu odakle su, da se izrazimo sportsko komentatorskim rečnikom, iz minuta u minut stizale vesti o kombinovanim dejstvima policije Kelna i navijača u kojima je svako obavljao svoj ”posao” – navijači se sukobljavali, a čuvari reda privodili izgrednike.\nSukoba pristalica oba kluba je bilo čak i posle ponoći kada je policija prema nekim navodima, uhapsila preko 70 osoba, što krajnji broj privedenih svodi na preko 100.\nVladan Milojević ima slatku obavezu da do nedelje spusti raspoloženje svojih igrača koje očekuje duel Super lige Srbije sa Napretkom u Kruševcu, gde će Zvezda pokušati da i u petoj uzastopnoj utakmici pobedi bez primljenog gola!\nTags:''jarčevi'', Keln, Liga Evrope, Miloš Jojić, Ričmond Boaći, UEFA, Vladan Milojević, zvezda


Dejvis kup reprezentacija Češke - Blic Sport\nNajbolji teniseri Srbije ozbiljno rade u Kombank areni i spremaju se za veliko finale Dejvis kupa sa Češkom. U iščekivanju Novaka Đokovića, šampioni sveta iz 2010. trenirali su uz budno oko selektora Bogdana Obradovića, a „Blic“ je prisustvovao sparing meču Borisa Pašanskog i Ilije Bozoljca. Ako je suditi po trenutnom raspoloženju tenisera, „salatara“ će ostati u Beogradu.\nŠtepanek: Srbija je favorit zbog Novaka, ali jedan igrač ne može da osvoji tri poena\nČlan Dejvis kup reprezentacije Češke Radek Štepanek istakao je pred borbu za "salataru" sa Srbijom da su "orlovi" favoriti zato što je u njihovim redovima drugi teniser sveta Novak Đoković, ali da on ne može da osvoji sva tri poena.\nObradović zadovoljan atmosferom, Tipsarević i Zimonjić čekaju Đokovića\nTeniska reprezentacija Srbije počela je pripreme za finale Svetske grupe Dejvis kupa, koje će se protiv najboljeg tima Češke održati u Kombank Areni od 15. do 17. novembra.\nSelektor teniske reprezentacije Češke Jaroslav Navratil objavio je spisak igrača za finale Dejvis kupa protiv Srbije, a tim predvodi sedmi igrač sveta Tomaš Berdih.\nNajbolji češki teniseri Tomaš Berdih i Radek Štepanek braniće boje svoje reprezentacije protiv Argentine u polufinalu Dejvis kupa, od 13. do 15. septembra u Pragu.


BRUTO MINIMALAC UBLAŽAVA GUBITKE PREVOZNIKA | RTV Slobomir\nBRUTO MINIMALAC UBLAŽAVA GUBITKE PREVOZNIKA\nPrevoznici u međunarodnom putničkom prevozu u Srpskoj bilježe finansijske gubitke veće od 70 odsto u odnosu na prošlu godinu, a pomoć Vlade Srpske u isplati bruto minimalnih plata za jun i jul donekle će ublažiti posljedice krize izazvane pandemijom virusa korona.\nUredba o postupku dodjele sredstava privrednim subjektima u oblasti međunarodnog prevoza lica u drumskom saobraćaju i pružanju aerodromskih usluga za saniranje finansijskih gubitaka zbog posljedica pandemije virusa korona stupila je na snagu 6. oktobra, a privrednici u ovom sektoru imaju rok od 30 dana da podnesu zahtjev za dobijanje pomoći.\nPredsjednik Skupštine Udruženja saobraćaja i veza u Privrednoj komori RS Dejan Mijić kaže za “Glas Srpske” da je sektor međunarodnog putničkog prevoza drastično pogođen pandemijom virusa korona te da problemi i dalje traju zbog ograničenja kretanja putnika u zemlje Evropske unije.\n- Drastično je opao prevoz putnika i ka Srbiji. Prevoznici koji se bave isključivo prevozom putnika u međunarodnom saobraćaju rade sa prihodom koji se kreće od svega četiri do 15 odsto u odnosu na prošlu godinu - rekao je Mijić.\nDodao je da situaciju otežava to što sva ta preduzeća imaju obaveze u zemljama sa kojima održavaju linije.\n- Vozila su izuzetno skupa, kupljena uz pomoć kredita, preduzeća nemaju mogućnost da izmiruju te obaveze već neko vrijeme, a radnici su na čekanju. Zahvaljujući pomoći Vlade RS zaposleni u sektoru međunarodnog prevoza putnika za jun i jul dobiće minimalnu platu sa porezima i doprinosima - rekao je Mijić.\nPortparol Privredne komore RS Vladimir Blagojević ističe da je ova uredba rezultat višemjesečnih pregovora i napora predstavnika Komore, odnosno Udruženja i Ministarstva saobraćaja i veza RS s ciljem obezbjeđenja sredstava preduzećima koja se bave javnim prevozom lica u međunarodnom drumskom saobraćaju, a koja se nalaze na ivici egzistencije.\n- Mnogima od njih blokirani su računi, a pojedini su od pojave virusa korona morali potpuno obustaviti rad. Smatramo da je ovakav vid saradnje i zajedničkog djelovanja sa nadležnim ministarstvom najbolji put za ostvarenje prava i pomoći za ugrožena preduzeća, na čemu će Komora nastaviti da insistira i u narednom periodu - rekao je Blagojević.\nOd pojave virusa korona u Srpskoj do 10. maja bio je obustavljen javni prevoz lica na međunarodnim, republičkim, područnim autobuskim linijama i autobuskim linijama na području jedinica lokalne samouprave. Od 11. maja javni prevoz u drumskom saobraćaju u Srpskoj odvija se sa popunjenošću autobusa do 50 odsto i uz maksimalne redukcije polazaka. Od 1. juna uspostavljene su redukovane linije sa Srbijom i Crnom Gorom, dok je prevoz putnika u vazdušnom saobraćaju skoro potpuno obustavljen.\nDejan Mijić je rekao da navedenom uredbom nije obuhvaćen prevoz putnika u unutrašnjem javnom saobraćaju, odnosno, na gradskim, prigradskim i republičkim linijama.\n- I u tim segmentima je situacija veoma teška, mnogo je zaposlenih, a putnika sve manje. Najteže je pogođena Banjaluka, ali ohrabruje nas potez Gradske uprave koja će pokušati da nadomjesti te gubitke, na čemu smo veoma zahvalni - rekao je Mijić.\nBanjalučki odbornici prihvatili su odluku da za subvencije prevoznicima u gradskom i prigradskom saobraćaju bude dodijeljeno 450.000 maraka.


Mnogobrojna sarajevska naselja danas bez vode do 20 sati - Index.ba\nNaslovnica BiH Mnogobrojna sarajevska naselja danas bez vode do 20 sati\nMnogobrojna sarajevska naselja danas bez vode do 20 sati\nZbog popravke kvarova na vodovodnoj mreži, dolazit će do poremećaja u vodosnabdijevanju u dijelovima slijedećih ulica / naselja: Boljakov potok, Kovačevac, Vlakovo, Plandište, Aneks, Magistrala, Mitrići, Derviša Numića, Reisa Fehima Spahe, Humska, Rudžera Boškovića, Vrbovska, Milinkladska, Radnička, Splitska, Emerika Bluma, Trnovska, Esada Midžića, Bosanskih Banova, Boguševac, X Brdske Brigade, Podcarina, Odobašina, Olovska.\nU toku dana, doći će do kratkotrajnog isključenja snabdijevanja vodom zbog popravke kvarova u šahtovima u slijedećim ulicama: Vinka Šamarlića, Harisa Kurtovića, Hadži Beširova, Igmanska.\nNormalizacija u vodosnabdijevanju očekuje se oko 17:00h.\nDanas od 10:00h, zbog radova na izradi šahta, ugradnje mjerno regulacione opreme (NRW projekat), u ulici Jukićeva, doći će do prekida u vodosnabdijevanju u slijedećim naseljima/ulicama: Koševsko brdo, Ciglane, naselje Park, te ulice: Jukićeva, Patriotske lige, Koševo, Alipašina, Bolnička, Mice Todorović, Prusačka, Odobašina, Tepebašina, Ključka, Mostarska, Gorica, Goruša, Kalemova, Avde Jabučice, Omera Stupca, Ciglanska.\nOčekuje se stabilizacija u vodosnabdijevanju oko 20:00h.\nPrethodni članakNačelnik Odjeljenja za ginekologiju optužen za primanje mita: Za porođaj uzimao do 500 KM\nNaredni članakUskoro počinje Bee fest u Sarajevu: Prilika za degustacije, edukacije i prezentacije


Matić "objasnio", ovo je potrebno Junajtedu za titulu! - Sportske.net\nMatić "objasnio", ovo je potrebno Junajtedu za titulu!\nReprezentativac Srbije želi nastavak odlične forme "Đavola".\nSad će biti zemljotres, premijerligaši zatvorili vrata Rajoli!Zvezda ili Junajted, isto je, "plan D" stupa na snagu!Junajted sve bliži novom treneru, ostvarilo se Murinjovo "proročanstvo"!Solskjerova kaznena ekspedicija protutnjala "Krejven Kotidžom", Norvežanin izveo "čudo"!Kutinjo ipak na meniju!\nPobedom protiv Fulama na "Kotidžu" Solskjerovi izabranici su se popeli na četvrto mesto Premijer lige, makar do završetka utakmice Mančester Siti - Čelsi.\nKlub sa "Old Traforda" je u fenomenalnoj seriji od jedanaest mečeva bez poraza i u odličnom raspoloženju se okreću utorku i duelu sa francuskim PSŽ-om.\n"Znali smo da ako dobijemo da se penjemo na četvrtu poziciju, naravno Čelsi ima utakmicu manje, ali smo srećni zbog osvajanja novih bodova", izjavio je Matić.\n"Dobro smo igrali, borimo se jedan za drugog. Postigli smo tri gola i sačuvali našu mrežu, zadovoljni smo"\nPotom je vezni igrač "Đavola" otkrio recept za osvajanje Premijer lige.\n"Da bi osvojili ovako tešku ligu, morate da pobeđujete utakmice kao što smo mi to radili u prethodnom periodu. Morate da pobedite šest-sedam mečeva zaredom, onda možete i neki bod ispustiti, da odigrate nerešeno ili izgubite jednu utakmicu", zaključio je Matić.\nOtkrio je malo i kakav je Norvežanin kao trener.\n"Uvek je isti. Uvek pozitivan, naravno kada ne igramo dobro ponekad zna da podvikne. Kako ga vidite na konferencijama takav je i u svlačionici", izjavio je vezni igrač Junajteda.\nRecept je tu, ostaje da se vidi da li će Solskjer ostati i naredne sezone kako bi ga "isprobao".


"Svet muzike" u Sirogojnu - Užicka Republika Press\n“Svet muzike” u Sirogojnu\nFestival „Svet muzike“ se ove godine šesti put održava u Muzeju na otvorenom „Staro selo“ u Sirogojnu. Osnovna ideja festivala je da posetiocima Muzeja predstavi tradicionalnu muziku Srbije i Balkana putem koncerata i edukativnih radionica. Publika festivala ima priliku da „uživo“ vidi i čuje aktuelne izvođače tradicionalne muzike i da upozna narodne instrumente, različite vrste pevanja, sviranja.\nU subotu, 13.avgusta od 13.00 časova Ženska pevačka grupa udruženja građana “ERA” koja se od 2003. godine uspešno bavi očuvanjem i prezentovanjem tradicionalnog načina pevanja i izvorne srpske pesme. Na festivalu „Svet muzike“ promovisaće pesme sa novog audio diska, drugog po redu.\nLegendarni majstor frule Bora Dugić nastupiće sa svojim orkestrom prvog dana festivala „Svet muzike“ od 13, 30. spada. Dugić koji spada u najveće narodne umetnike na svetu svira od pete godine života, komponuje, izrađuje instrumente, piše knjige o fruli … Pored velikog broja snimljenih tonskih nosača za PGP-RTS, snimao je i muziku za filmove i pozorište, održao je veliki broj koncerata u velikim svetskim dvoranama sa najvećim srpskim i svetskim umetnicima i stekao brojne poklonike u zemlji i svetu.\nDrugog dana festivala 14. avgusta od 13 časova nastupiće kontrabasista, kompozitor i aranžer, Nenad Vasilić koji je studirao na Jazz akademiji u Gracu. Sopstveni sastav vodi od 1998. godine, a prepoznatljiv je po njegovom jedinstvenom stilu spajanja jazza i muzičke tradicije Balkana. Jedan je od naših najuspešnijih džezera u inostranstvu.\nU nastavku programa drugog dana festivala od 14 časova nastupiće Tamara Ristić – Kezz, kantautorka i live looping umetnica iz Kikinde. Autorski projekat Kezz je pokrenula krajem 2014. objavljivanjem prvog singla “Moma”, koji je ušao u najuži izbor od tri pesme na konkursu “World Music Network” iz Londona. Njena muzika je spoj prirodnog i elektronskog, izvornog i modernog. Nastupa sama, uz luper, klavijaturu i melodiku, stvarajući jedinstven i samostalan zvučni prostor u kom se prepliću i upliću melodije elektronskih i akustičnih instrumenata sa karakterističnim stilizovanim pevanjem inspirisanim tradicionalnom muzikom slovenskih naroda.


14. jul 2021. Susret članova delegacije Narodne skupštine u PS OEBS sa šefom Misije OEBS u Srbiji\nVesna Marković je istakla da je delegacija Narodne skupštine u PS OEBS veoma aktivna, posebno po pitanju praćenja izbora, navodeći učešće u posmatračkim misijama OEBS prilikom održavanja izbora u Bugarskoj, Albaniji i Moldaviji.\nMarković je istakla i da je prošle nedelje delegacija učestvovala na godišnjem zasedanju PS OEBS u Beču i izrazila zadovoljstvo što je imala priliku da upozna parlamentarce sa aktuelnim dešavanjima na Kosovu i Metohiji, gde se krše ljudska prava nad Srbima povratnicima. Navela je da je bitno da parlamentarci budu upoznati sa tim šta se dešava u srcu Evrope i kako se krši pravo na slobodno kretanje srpskih građana na KiM. Pohvalila je brzu reakciju Kancelarije OEBS u Prištini, koja je osudila nasilje i apelovala na vlasti u Prištini da omoguće slobodno kretanje Srbima, ali je ukazala i da se uprkos toj reakciji, kao i reakcijama pojedinih ambasada evropskih država, i dalje nastavljaju napadi na Srbe povratnike.\nVesna Marković je u razgovoru istakla i da je Srbija posvećena dijalogu sa Prištinom i da je naš cilj postizanje mira i stabilnosti u regionu.\nČlan delegacije Narodne slkupštine u PS OEBS i predsednik Odbora za spoljne poslove prof. dr Žarko Obradović je istako da je bezbodnosna situacija za srpske građane na KiM jako teška, da dijalog i sardanja sa Prištinom, koji su inače za Srbiju važan deo evropskog puta, gotovo ne postoje zato što Priština ne želi da razgovara niti da rešava probleme, niti da obezbedi da svi građani na KiM mogu mirno i bezbedno da žive.\nTakva situacija traje jako dugo, Obradović je ukazao da je prema podacima Evropske komisije, 2000. godine 250.000 ljudi proterano sa KiM, a da se samo dva odsto vratilo i da se vrše konstanti pritisci na Srbe da se isele. Obradović je konstatovao da nemamo u Prištini stranu za dijalog, ukazujući da Kurti javno govori da neće poštovati ni Briselski ni Vašingtonski sporazum, a međunaronda zajednica, na ovakvo ponašenje Prištine, bi trebalo da reaguje.\nJan Bratu je istakao da je Misija OEBS u Srbiji prirodni partner Narodnoj skupštini, a posebno delegaciji Narodne skupštine u PS OEBS i da je tu da pruži podršku, u okviru svog mandata i proklamovanih vrednosti, na ispunjavanju agende rada Narodne skupštine.\nPostoji prostor za uzajamnu saradnju na brojnim temama i po svim pitanjima značajnim za bezbednost u regionu Zapadnog Balkana, ali i u Evropi uopšte, složili su se sagovornici.\nBratu je naveo i da je bitno zaštiti Srbe koji žive u 24 opštine na KiM, i ocenio da izjave Kurtija ohrabruju najgori deo kosovskog društva, što proizvodi strah i nesigurnost za srpsku zajednicu.


Predstavljanje knjige „Mitovi srpske istorije“ Dejana Ristića – Čupava Keleraba\nPredstavljanje knjige istoričara Dejana Ristića pod naslovom ,,Mitovi srpske istorije“, u izdanju ,,Vukotić Media“, biće održano u četvrtak 12. decembra 2019. godine sa početkom u 18 sati u Narodnom muzeju u Kruševcu.\nO knjizi će govoriti istoričar Goran Vasić, direktor Narodnog muzeja u Kruševcu, i autor knjige istoričar Dejan Ristić.\nOvaj fenomen posebno je uočljiv u razdoblju čitavog XIX, a u našem slučaju i u poslednjim decenijama XX i početkom ovog veka.\nIza tog sažetog opisa krije se želja autora da zainteresovanima ponudi osvrt na pojedine dragocene segmente nacionalne prošlosti i kulturnog nasleđa koji se, uistinu, nalaze na razmeđi istorijske stvarnosti i tradicije, odnosno legende i mita.\nDobitnik ,,Pečata Matice srpskeˮ, Spomen-medalje Ministarstva odbrane, ,,Zlatne značke KPZ Srbijeˮ, Povelje zahvalnosti Filološkog fakulteta u Beogradu, plakete Fakulteta muzičke umetnosti u Beogradu, priznanja Narodnog muzeja Srbije, Muzeja nauke i tehnike, ,,Filmskih novosti“, Narodne biblioteke ,,Radoje Domanović“ u Leskovcu, NC ,,Odbranaˮ Ministarstva odbrane za najboljeg saradnika i dr.\nKnjiževna oazaDejan Ristić, Mitovi srpske istorije, najava, Narodni muzej Kruševac, vesti


Humanitarni kros pod nazivom "Za srećnije detinjstvo" održan u Gornjem Milanovcu - Sjajne Vesti\nHUMANOST, OSTALI SPORTOVI\nU Gornjem Milanovcu 3. oktobra 2015. godine održan je opštinski kros „Za srećnije detinjstvo“, u kojem su učestvovali mladi iz ove opštine.\nHumanitarni kros je održan pod sloganom „Imamo cilj – da dođemo na start“, a na njemu su učešće uzeli učenici osnovnih i srednjih škola. Pre početka trke takmičari su bili podeljeni po kategorijama na osnovu uzrasta i rezultata prethodnih takmičenja, tako da je po deset prvoplasiranih učenika iz svih razreda osnovnih i srednjih škola sa teritorije opštine izašlo na start.\nDa samo učenici ne budu učesnici ovog humanitarnog krosa, pobrinuli su se predškolci, prijavilo ih se oko 100, koji su trčali svoju revijalnu trku i time pokazali da se i na njih može računati u budućnosti.\nHumanitarni kros, postavlja i pitanje šta je humanost. Humanost ne znači samo misliti lepe misli, već znači raditi i to ne bilo kako. Humano delovati znači pomagati drugima bez obzira na to koje su rase, nacionalnosti, pola, starosti, vjere i bez obzira na to jesu li ljudi, životinje ili priroda koja nas okružuje. Humana osoba je milosrdna, osećajna, požrtvovana, nežna, brižna, odgovorna i ona stvara bolji svet za sve koji u njemu žive. Humani čovek je dobročinitelj, a ta reč mnogo bolje objašnjava značenje humanosti: činiti dobro!\nTo su na ovom krosu dokazali i učenici a i svi prisutni jer su po završetku krosa organizovali prodaju takmičarskih brojeva po simboličnoj ceni od 50 dinara. Sav sakupljeni iznos učenici su uplatili u fond Crvenog krsta za potrebe lečenja bolesnog deteta.\nVelika sala Opštine Gornji Milanovac je bila mesto gde su se okupil svi učesnici humaniternog krosa, gde im je predsednik opštine Milisav Mirković sa zadovoljstvom čestitao i uručio medalje, diplome i nagrade u svim kategorijama. Napomenuo je da zajedništvo i humanost koju su pokazali ovi mladi ljudi predstavljaju najveće bogatstvo i zalog za budućnost naše opštine.\n– Prvi i drugi razred Osnovne škole: Petrović Viktor i Gajlović Jana\n– Treći i četvrti razred Osnovne škole: Radovanović Luka i Igrutinović Marijana\n– Peti i šesti razred Osnovne škole: Mimović Ognjen i Momčilović Kristina\n– Sedmi i osmi razred Osnovne škole: Milinković David i Andrić Tamara.\n– Srednja škola prvi i drugi razred: Jakšić Vojin i Jovičić Ana\n– Srednja škola treći i četvrti razred: Vasić Nikola i Jeličić Jasmina.\nOvu humanitarnu akciju podržala je opština Gornji Milanovac, a organizovana je zajedničkim snagama Crvenog krsta Gornji Milanovac, Sportskog saveza opštine Gornji Milanovac i Atletskog kluba Takovo takođe iz Gornjeg Milanovca.\nSvima čestitamo na učešću u humanitarnom krosu i neka ih to vodi ka učešću u drugim humanitarnim akcijama.\ntop vesti, sjajne vesti, pomoc, gornji milanovac, opstina gornji milanovac, crveni krst, kros, humanitarni kros, ucenici, predskolci\nHumanitarni kros pod nazivom „Za srećnije detinjstvo“ održan u Gornjem Milanovcu postavio Nikola Z 23.10.2015


Stanovi na prodaju Novi Sad, Cityexpert | City Expert Agencija za Nekretnine Blog\nPočetna » Cityexpert » Stanovi na prodaju Novi Sad\nNajpopularniji stanovi za prodaju prema strukturi\nNajtraženiji su dvosobni stanovi sa terasama, parking mestima i puno dnevnog svetla. Danas su više nego ikada, kupci dobro informisani o prednostima novogradnje, ali i njenim manama, ali i sve više upućeni u to kakva je idealna orijentacija stana i na šta treba da obrate pažnju pri kupovini. Tome su svakako doprineli internet i moderne tehnologije i upravo stručni blogovi, poput našeg, gde možete saznati iz prve ruke sve što treba da znate kada kupujete stan.\nJednosobni i dvosobni stanovi za mlađe kupce\nMlađim kupcima (od 25 do 35 godina) je veoma važno da stan ima terasu, da je dvostrano orijentisan i da ima puno dnevnog svetla. Parovi koji tek planiraju proširenje porodice rado kupuju jednosobne i jednoiposobne stanove, koji uvek drže cenu i lako se mogu prodati kasnije. U jednosobnim stanovima im je važno da imaju odvojenu spavaću sobu, a takođe i da imaju potpuno odvojeni dnevni i noćni deo. Odvojena noćna zona je važna i mladim roditeljima, jer na taj način mogu da imaju potpuni mir i tišinu.\nGarsonjere uglavnom kupuju stariji kupci kojima je to odlično rešenje za ulaganje ušteđevine i koji planiraju takav stan da izdaju studentima ili da poklone svojoj deci. Garsonjere su po pravilu nešto skuplje, kada je gleda samo cena kvadrata, ali se njihova kupovina isplati jer mogu vrlo jednostavno da se renoviraju i da se kasnije opreme kao apartman za dnevno izdavanje.\nNajskuplji su stanovi u centru Novog Sada. Tu se uglavnom prodaje starogradnja jer mesta za nove zgrade i nema. Stanovi u dobrom stanju kojima su potrebna minimalna ulaganja se prodaju i za 2300€ po kvadratu. Ako je u pitanu novogradnja u širem centru grada, cena kvadrata ide i do 2500€. Skupi, ali traženi su i stanovi na bulevarima, pa se tako cene kvadrata na novim bulevarima, nekada Somborskom, a danas Bulevaru patrijarha Pavla, kao i na Bulevaru Evrope kreću oko 1800€ po kvadratu.\nU širem centru grada cene su nešto niže, ali ako je u pitanju novogradnja teško da padaju ispod 1000€ po metru kvadratnom. Stanovi na Novoj Detelinari su oko 1250€ po kvadratu, dok su najjeftiniji na Podbari gde se mogu pronaći novi stanovi za 900€ po kvadratu.\nZašto raste cena kvadrata u Novom Sadu?\nMnogo je faktora koji utiču na cenu, ali je zaista jedan od najveći faktora to što je potražnja mnogo veća od ponude. Imajući u vidu da je Novi Sad skoro jedini grad u Srbiji koji ja zabeležio pozitivan prirodni priraštaj, sve je veći broj kupaca koji se odlučuju da novi stan sebi obezbede odmah nakon preseljenja. Veliki broj IT kompanija, kompanija koje se bave telekomunikacijama, novim tehnologijama i digitalnim medijima otvaraju svoje kancelarije u Novom Sadu i sve više ljudi se seli u vojvođansku prestonicu zbog posla. Takođe, pričamo o jednom od najlepših gradova u zemlji, tako da je prirodno što toliko ljudi želi da živi baš tu.\nDrugi faktor koji utiče na cenu kvadrata jeste nešto veća cena radne snage, pa investitori dižu cene da bi zaradili dovoljno da isplate sve svoje zaposlene. Takođe, u poslednjih godinu dana je i porasla cena osnovnih materijala, što je takođe dovelo do povećanja cene.\nDa li kupiti starogradnju ili novogradnju?\nNe postoji jedan idealni odgovor na ovo pitanje, ali i stara i nova gradnja imaju prednosti. Ako kupujete novogradnju nećete morati da mislite o troškovima renoviranja i nećete morati ništa da radite, osim da se uselite. Ono što je uvek sporno kada je novogradnja u pitanju jeste sam kvalitet gradnje, pa je naš savet da se dobro raspitate o samom investitoru i vrsti materijala koji su korišćeni za gradnju.\nKada kupujete starogradnju, već na početku morate da odvojite određeni iznos za renoviranje. Obično se prvo renoviraju kupatila, sve vodovodne i sve elektro instalacije. U zavisnosti od toga kakva je starogradnja u pitanju, morate odvojiti za novu stolariju (drvo-aluminijum prozore ukoliko želite nešto bolji kvalitet i PVC za neki srednji kvalitet). Čak i da vaš stari stan posle renoviranja isto košta kao i novi stan, kada ste vi ti koji renovirate onda imate potpunu kontrolu nad celim procesom, budžetom i izborom materijala. Problem kod kupovine starogradnje jeste što vaš hodnik zgrade, drugi stanovi i ulaz neće biti u skladu sa vašim novim stanom. Takođe, novi stanovi su projektovani da ispune potrebe modernog čoveka, tako da će vas tu uglavnom sačekati funkcionalni raspored prostorija i savremen prostor za život.\nNajpopularnije lokacije za život u Novom Sadu su svakako centar i noviji bulevari gde se kupcima nudi savršen odnos urbanog života i mira i tišine koji su im potrebni. Jedno od najvećih i najlepših naselja je Liman koji se sastoji iz četiri dela. Liman 1, 2, 3 i 4 su planski građeni i prostiru se ka jugoistočnom delu Novog Sada. Neki delovi Limana imaju izlaz na Dunav i u letnjim mesecima su zaista magično mesto za život. U okviru Limana se nalazi i Univerzitetski grad gde su smešteni fakulteti, studentski domovi i veliki kampus u kome se nalaze sve potrebne ustanove. Tu su takođe i sportsko-trgovački centar „Spens“ i gradska plaža „Štrand“ koji ovaj deo grada čine još popularnijim.\nPored Limana, kupci vole i Novo Naselje (nekadašnja Bistrica) i Detelinaru, jer su u ovim delovima grada izgrađeni moderni stambeni kompleksi na velikim bulevarima. Stanovi u ovom delu grada su savremeni, komforni za život, a kako su u pitanju najveća naselja u Novom Sadu u okolini možete naći sve što vam je potrebno – od prodavnica, kafića i restorana, do škola, pošti, banaka i drugih javnih ustanova.\nDa biste lakše pretraživali stanove u Novom Sadu, na našem sajtu možete birati stanove prema lokaciji, koristeći našu interaktivnu mapu, ili jednostavno izabrati deo grada koji vas interesuje i gledati samo stanove na vašoj omiljenoj lokaciji.\nProdaja stanova Novi Sad Online agencija Kupovina nekretnina Cena nekretnine


Avaz: Izetbegoviću, progovori o zločinima nad Srbima i Hrvatima u Sarajevu\nNajtiražniji sarajevski dnevni list "Dnevni avaz" pozvao je budućeg bošnjačkog člana Predsjedništva BiH Bakira Izetbegovića da kaže istinu o ratnim zločinima nad sarajevskim Srbima i Hrvatima.\nIzetbegović nikada nije progovorio o tome što zna o zločinima jednog od zapovjednika paravojnih muslimanskih postrojbi u Sarajevu Mušana Topalovića Cace na Kazanima, "o ubijenim civilima srpske i hrvatske nacionalnosti, o također na Kazanima likvidiranim komunističkim sudcima i tužiteljima Bošnjacima", navodi se u jučerašnjem uredničkom komentaru "Avaza".\nList podsjeća da je Izetbegović u ratu bio šef kabineta svog oca Alije Izetbegovića, tadašnjeg predsjednika Republike BiH, i u to vrijeme svojevrsni "gospodar života i smrti u Sarajevu".\n"Caco je mrtav, a mrtva usta ne govore. Bakir i Timur su živi. I šute", ukazuje "Avaz" i na Timura Numića, savjetnika lidera SDA Sulejmana Tihića.\nPriča o muslimanskim ratnim zločinima nad srpskim civilima u Sarajevu provlači se kroz medijsku raspravu povodom godišnjice akcije "Trebević 2" u kojoj se muslimanski politički i vojni vrh pokušao obračunati s kriminalcima koji su u gradu držali privatne vojske.\nU toj akciji zvjerski je ubijeno 14 mladih policajaca i vojnika tadašnje Armije R BiH čija se godišnjica smrti 26. listopada nikada službeno ne obilježava.\n"Avaz" ukazuje da je istog dana na Topalovićevom grobu na Kovačima u Sarajevu predsjednik udruženja veterana "Zelenih beretki" Muhamed Švrakić rekao da je "Caco dva dana prije akcije i smrti bio u kabinetu predsjednika Alije Izetbegovića".\nOvaj "šokantni podatak" pažnju javnosti usmjerava prema Bakiru Izetbegoviću, zaključuje se u uredničkom komentaru "Avaza".


Romima neophodno zapošljavanje, sve veći broj mladih odlazi iz Leskovca – ERVROPSKE ROMSKE NOVINE – ERVROPAKO ROMANO LIL – EUROPEAN ROMA NEWSPAPERS\nNebojša Vladisavljević 15/10/2019 1\nAutor: D. Marinković, objavljeno: 15.10.2019. u 13:06\nAko se nešto ubrzo ne preduzme oko poboljšanja uslova za zapošljavanje Roma, suočićemo se sa njihovim iseljavanjem iz Leskovca, a strahuje se da će već novi popis stanovništva pokazati njihovo smanjenje u gradu na Veternici za 10 do 15 procenata zbog sve većih migracija u inostranstvo – pre svega mlađe populacije, istaknuto je na današnjoj tribini održanoj u Centru za stručno usavršavanje u obrazovanju u Leskovcu na temu : Realizacija – implemtnacija Lokalnih akcionih planova za Rome u Leskovcu.\nKomentarišući lokalni akcioni plan koji se tiče poboljšanja uslova života romske zajednice u Leskovcu, zaključeno je da je u poslednje dve godine lokalna samouprava dosta ulagala u obrazovanje i infrastukturu u romskim naseljima u gradu, ali osim toga ni u šta drugo.\n“Ako pogledamo budžet grada Leskovca, za zapošljavanje Roma je izdvojeno 0 dinara, toliko i za zdravstvo, socijalnu zaštitu, kulturu…”, primećuje nosilac ovog projekta Turkin Redžepi.\nZa stanovanje je u prethodne dve godine izdvojeno i planirano da se potroši 398.000 evra i obrazovanje preko 500.000 evra.\n“Mislim da je neralno da se tolika sredstva potroše i da se sve to realizuje u ovom trenutku. Mi smo još 2010. godine, među prvima u Srbiji, pokrenuli lokalne akcione planove za poboljšanje uslova života Roma. Moj predlog će biti da za izradu novog akcionog plana, koji nas čeka, izvršimo implementaciju svih prethodnih i uvidimo koje su zapravo prave potrebe romske zajednice u Leskovcu”, kaže Zoran Saitović iz NVIO “Rosa” u ovom gradu.\nDanašnja aktivnost se sprovodu i okviru projketa „Državne i lokalne mere za bolji život romske zajednice“ koji sprovodi medijska produkcija RomaWorld iz Niša. Organizacija ROSA je partner na ovom projektu.\nDanilo 15/10/2019 Reply\nUf,uf,uf, baš me čudi što odlaze nemamo prava na lečenje a kanoli na zapošljavanje to ga će biti sada malo češče.


Zapošljavaju 4% ljudi a kroje privredu – ICR\nVelike firme čine 1% svih preduzeća u Srbiji\nNajzvučnija imena srpskog biznisa koja značajno utiču na celokupnu privrednu politiku, ne zapošljavaju ni četiri odsto radnika u zemlji. Na „platnom spisku“ Miroslava Miškovića, Miodraga Kostića, Predraga Rankovića Peconija, Zorana Drakulića i još nekoliko njihovih kolega, nema ukupno ni četrdesetak hiljada ljudi. Mnoge njihove firme, istovremeno su na listi sto najprofitabilnijih čija ukupna dobit čini skoro 40% profita svih privrednika u zemlji.\nProšle godine finansijske izveštaje predalo je oko 96.000 privrednih subjekata koji zapošljavaju nešto više od milion radnika, pokazuju podaci Agencije za privredne registre. Mala i srednja preduzeća činila su 99 odsto ukupnog broja privrednih društava, ali ovakvo činjenično stanje, ni približno nije značilo i tako veliki uticaj na vlasti. Jer, država za „lekove“ i „zdravlje“ privrednika, najčešće pita čelnike velikih sistema, bilo kroz neformalne ili formalne kontakte, u koje sa krizom javnost sve češće i ima uvid.\nNajviše radnika, oko 24.000, zapošljava „Delta holding“, kompanija Miroslava Miškovića koja se bavi proizvodnjom, trgovinom, finansijama i nekretninama. Miodrag Kostić, vlasnik „MK grupe“, u zemlji ima oko 3.000 ljudi. Prema podacima publikacije „Ekonom:east media grupe“- „Top 300“, Predrag Ranković Peconi, vlasnik „Inveja“, zapošljava oko 2.000 ljudi. U sastavu ove kompanije posluje više privrednih subjekata, od „Albusa“, „Medele“, „Vitala“, „Rubina“, preko TV „Košave“ i „Pančevačke pekare“… Za Petra Matića u „MPC holdingu“, inače biznismena prilično tajnovitog javnosti, radi njih još 700.\nU društvu pojedinih ministara i na okruglim stolovima Vlade i privrednika sve češće se može videti i Milan Beko, za koga se u javnosti već godinama spekuliše da se kao vlasnik krije iza nekoliko kompanija. Na sajtu srpskog poslovnog kluba „Privrednik“, čiji je Beko i član, pored njegovog imena stoji firma „Laderna“. Međutim, u bazi podataka Agencije za privredne registre piše da je osnivač te firme „Laderna international“ iz Holandije. Bivši ministar za privatizaciju u vladi Mirka Marjanovića nigde se ne pominje.\nU Uniji poslodavaca Srbije, članici međunarodne organizacije poslodavaca, kažu da kontakti s vlastima idu više političkom linijom nego prirodnom, ekonomskom.\n– Ministarstva odreaguju pozitivno tek na naš svaki treći apel, molbu ili sastanak. A, imamo oko 90.000 članova, što velikih, što malih i srednjih preduzeća i preduzetnika. Pri tom se ne obraćamo sa spiskom lepih želja, već isključivo kada problem imaju velike grupe privrednika. Poslednje smo izdejstvovali smanjenje ekoloških taksa, i to u proseku za 30 odsto – kaže Dragoljub Rajić iz Unije.\nI Vlada Andrić, potpredsednik Saveza Samostalnih sindikata Srbije, kaže da su od države u više navrata tražili smanjenje ili oslobađanje poreza i doprinosa za poslodavce.\n-Poslodavci bi tako zapošljavali više ljudi, bilo bi manje rada na crno, država bi punila budžet, ali pozitivnog odgovora ipak nema – kaže Andrić za „Novac“.\nNa listi kompanija sa najvećim profitom u 2009. godini ponovo su veliki srpski biznismeni. Među prvih petnaest, tri kompanije su u vlasništvu „Delta holdinga“. „Delta Real Estate“, firma koja se bavi nekretninama, profitirala je 2,2 milijarde dinara i zauzela deveto mesto. Ova kompanija, prema podacima Agencije za privredne registre zapošljava 284 radnika. Na jedanaestom mestu je šoping centar „Delta siti“ sa profitom od 2,08 milijardi dinara. Nekoliko mesta ispod je i „Maksi“, „Deltin“ trgovinski lanac.\nMeđu 15 najuspešnijih kompanija nalaze se još i „Hemofarm“ sa dobiti od 3,5 milijarde, „Sintelon“ sa 2,9 milijardi, te industrija mesa „Matijević“ sa 1,4 milijarde dinara. Ova porodična kompanija došla je devedesetih godina u Novi Sad iz Hrvatske i prema publikaciji „Top 300“ zapošljava oko 2.000 ljudi.\nNajviše se, dakle, zarađivalo u proizvodnji i preradi, sektorima poljoprivrede i farmaceutske industrije. Slede saobraćaj i nekretnine. Među stotinak najprofitabilnijih provejavaju i građevinska preduzeća i trgovine na veliko. Interesantno je da je građevinska firma „Napred“ po prifitabilnosti na 27. mestu, a da srpski, ali i regionalni gigant „Energoprojekt holding“ koji radi širom sveta, kaska za njom za više od 40 mesta.\nProšle godine u gubitku su bila i javna i društvena i privatizovana preduzeća, ali i zadruge i ogranci pravnih lica. U plusu su bili jedino preduzetnici. Njihov ukupan profit iznosio je blizu dve milijarde dinara, što je pad za 40 odsto u odnosu na prethodnu godinu.\nNajveći gubitak od oko 11 milijardi dinara imala su privatizovana preduzeća. Značajan gubitak, od oko sedam milijardi dinara, imala su i javna preduzeća, ali ovaj sektor imao je i nekoliko svetlih tačaka. Javno preduzeće „PTT saobraćaj“ bilo je treće najprofitabilnije preduzeće u zemlji. Njegova dobit iznosila je 15,2 milijarde dinara.\nAerodrom „Nikola Tesla“ zauzeo je 15. mesto, „Srbijagas“ 32, a preduzeće „Gradska čistoća“ 36. mesto. Među najvećim gubitašima bila su uglavnom preduzeća sa najvećim brojem radnika. Na prvom mestu je NIS sa gubitkom od 37 milijardi dinara i 11.000 zaposlenih. Sledi „U.S.Steel“ koji je prošle godine poslovao sa gubitkom od 14 milijardi dinara i zapošljava više od 5.000 radnika. „Železnice Srbije“ su na sedmom mestu, a RTB „Bor“ na devetom.\nProšle godine je u Srbiji poslovalo 455 javnih preduzeća. Zapošljavala su oko 116.000 radnika, što je 11 odsto od ukupno zaposlenih u privrednim društvima.\nPolovina izvoza iz „U.S.Steel“\nPrema podacima Privredne komore Srbije, u prvih osam meseci ove godine ukupan izvoz Srbije iznosio je oko šest milijardi dolara, dok je ukupan izvoz deset najvećih izvoznika vredan 1,6 milijardi dolara. Trećinu vrednosti deset najvećih izvoznika, odnosno više od pola milijarde dolara, ostvario je „U.S.Steel“. Drugi najveći izvoznik je HIP „Petrohemija Pančevo“, slede Valjaonica bakra Sevojno, NIS i „Tigar gume“.\nSa jednim radnikom zaradio 25 miliona dinara\nUkupan broj preduzetnika prošle godine smanjen je za oko hiljadu u odnosu na prethodnu godinu. Oko 21.000 preduzetničkih radnji zapošljavala je blizu 50.000 ljudi, najviše u prerađivačkoj industriji i trgovini.\nNajprofotabilniji bio je zdravstveni centar „Euro Medic Diagnostic Nenad Zlatarić“ iz Beograda koji je sa 21 radnikom ostvario dobit veću od 70 miliona dinara. Među prvih deset našla se i Advokatska kancelarija Kojović Tijana, koja je sa dva zaposlena profitirala više od 42 miliona dinara. Autoprevoznik Zoran Janković samo sa jednim radnikom ostvario je profit od 25 miliona dinara.\nVlada sprema rat cenama\nOd 11. juna obavezna primena HACCP sistema bezbednosti hrane\n6. juna 2011. Ξ\nRESTART – Javni poziv za prikupljanje poslovnih planova i ideja za preduzeća u restrukturiranju\n30. oktobra 2013. Ξ\n16. aprila 2014. 13. oktobra 2015. Ξ


Franke FHMR 604 3G 1E XS E ugradna ploča cena, cene Srbija, prodaja Beograd Novi Sad Niš\nFranke FHMR 604 3G 1E XS E ugradna ploča cene\nEPonuda nije internet prodavnica već Vam omogućava da brzo i lako nađete Franke FHMR 604 3G 1E XS E ugradna ploča po najjeftinijoj ceni. Naš cilj je da kupci budu što bolje informisani o ponudi Franke ugradna ploča FHMR 604 3G 1E XS E na tržištu Srbije. Vrlo lako nalazite željeni proizvod za kategoriju Ugradne ploče cene, ne morate da lutate od sajta do sajta za Franke Ugradne ploče, sve Vam je na jednom mestu. Naši operateri svakodnevno ažuriraju cene ali je potrebno da proverite cenu i dostupnost za Franke FHMR 604 3G 1E XS E ugradna ploča sa PRODAVCEM. EPonuda ne može da garantuje potpunu tačnost specifikacije i slika za Franke FHMR 604 3G 1E XS E ugradna ploča. Pre kupovine, podatke za Franke ugradna ploča FHMR 604 3G 1E XS E proverite na sajtu PROIZVOĐAČA.


Vulin: Inicijative koje potiču od "Malog Šengena" čine Balkan sigurnijim\nVesti Autor:FoNet16. dec. 202013:25 > 13:32\nMinistar unutrašnjih poslova Aleksandar Vulin poručio je da su sporazumi i inicijative proistekli iz "Malog Šengena" način da se Balkan učini mirnijim, sigurnijim, sa više međusobnog poverenja i da Srbija, koju vodi predsednik Srbije Aleksandar Vučić, ima hrabrosti da kaže šta je njen interes i da se za taj interes bori.\nVulin je, na sednici Skupštine Srbije na kojoj se raspravlja o sporazumu kojim će se građanima omogućiti prelazak državne granice između Srbije i Albanije sa biometrijskom ličnom kartom, rekao kako niko ne može da kaže kada će Srbija biti članica Evropske unije, jer to ne zavisi samo od nas.\n„Da je po kriterijumima po kojima su primane druge zemlje u članstvo, Srbija bi odavno bila član EU, alii pred nas se stavljaju neki pomični ciljevi i zahtevi koji imaju vrlo malo ili nimalo veze sa vladavinom prava, ekonomijom i razvojem zemlje“, ocenio je Vulin.\nPrema njegovim rečima, sporazum koji je na dnevnom redu, način je da se smanji, koliko god je moguće, uticaj velikih sila da odlučuju umesto Balkanaca, saopštilo je Ministarsvo unutrašnjih poslova.\n„Oni koji se protive ovom sporazumu protive se mogućnosti da se Balkanci dogovaraju, da o svojoj sudbini odlučujemo mi koji ovde živimo i znamo da nam je mir najveći interes i da ga ne može biti bez ekonomskog razvoja“, rekao je ministar Vulin.\nMi smo ti koji hoćemo otvaranje granica, zato što hoćemo da naši poslovni ljudi mogu da putuju, da ulažu, zapošljavaju, poručio je Vulin i dodao da su prošla vremena kada se Srbija sklanjala od drugih, imala kompleks niže vrednosti i kada nije smela da kaže da ima svoje interese i svoju ekonomiju.\nAleksandar VulinBalkanMali Šengensporazum


Rodri - Blic Sport\nTROSTRUKA MAGIJA U JURNJAVI ZA LIVERPULOM Majstorije vratile Siti na šampionski kolosek\nFudbaleri Mančester sitija su 10. pobedom u novom izdanju Premijer lige, i to sa 1:4 na gostovanju Barnliju, prišli na osam bodova zaostatka za vodećim Liverpulom, kog u sredu očekuje gradski derbi sa Evertonom.\nSITI I BAJERN ČERUPAJU "JORGANDŽIJE" Ko će prvi da plati 70.000.000 evra?\nVezni fudbaler madridskog Atletika Rodri obavestio je čelnike kluba da će otići čim dobije ponudu od 70 miliona evra, koliko iznosi otkupna klauzula u ugovoru sa "jorgandžijama", prenosi "Marka".\n"NADAM SE, NADAM SE!" Grizmanov saigrač moli Boga da ih špic ne napusti ovog leta\nVezni fudbaler Atletiko Madrida Rodri nada se da će njegov saigrač Antoan Grizman ostati u klubu sa "Vanda Metropolitana" što je duže moguće.\nSTIŽE ZAMENA ZA FERNANDINJA Gvardiola LOCIRAO GLAVNU METU, 70.000.000 razloga za selidbu na Ostrvo\nŠampion Engleske Mančester siti spreman je da aktivira otkupnu klauzulu i za 70 miliona evra dovede odličnog veznog fudbalera.\nISPRAVILI GREŠKU IZ PROŠLOSTI Vratili nekadašnjeg igrača za 25 miliona evra /FOTO/\nOvaj 21-godišnji vezista ponikao je u Atletiku, a potom je sav potencijal iskazao u Viljarealu gde je odličnim igrama zaslužio i poziv u reprezentaciju Španije, ali je na kraju otpao za konačan spisak za Mundijal.


Kako reklamirati štampariju i usluge štampanja | Lift oglasi\n17/08/2017 /0 Comments/in Facebook, Lift oglasi, Oglašavanje - Reklamiranje /by admin\nČak i u eri online komunikacije, usluge štampanja se i dalje traže.\nŠtampani materijali i promotivni proizvodi su opipljivi izrazi vašeg brenda i ostaju vitalni delovi bilo kog uspešnog marketinga malih preduzeća.\nVećina štamparija i fotokopirnica nalaze su u žestokom takmičenju kako bi privukli klijente i povećali svoj posao.\nVerovatno imate veliku konkurenciju lokalnih štamparija i onih prisutnih na Internetu.\nSavršene štamparije mogu iskoristiti širok spektar marketinških mogućnosti i opcija za promovisanje svojih usluga i isticanje od konkurencije.\nPostoje različite mogućnosti oglašavanja štamparije gde možete da budete inovativni.\nLift oglasi kao odličan način za oglašavanje štamparije i usluga štampe\nJoš jedna od mogućnosti da efikasno reklamirate svoju štampariju je postavka reklame u liftovima stambenih zgrada.\nLift reklama se nameće kao odličan izbor mesta oglašavanja prvenstveno zbog samog okruženja u kojem se poruka percipira.\nIskoristite tu činjenicu – budite gledani!\nSaradnja sa agencijama kao način reklamiranja štamparije\nŠtamparije znaju da su njihove usluge deo proizvodnog procesa koji uključuje i druge prodavce – uključujući oglašivačke agencije, grafičke dizajne i slobodne pisce – koji mogu predstavljati mogućnosti za saradnju.\nIdentifikacijom i saradnjom sa drugima u procesu komunikacije, štamparije mogu podsticati svoje marketinške aktivnosti i dostići do šire grupe ljudi.\nReklamiranje štamparije na internetu\nDruštveni mediji predstavljaju sve veću mogućnost da se povežete sa pojedincima kojima trebaju upravu usluge koje vi nudite.\nOpcije internet oglašavanja uključuju mogućnost da se određeni segmenti tržišta posebno targetiraju po mestu stanovanja, starosti, polu, prihodu – pa čak i interesovanju za usluge štampanja.\nOve opcije su jeftine i nude mogućnost da dobiju hitne povratne informacije (putem klikova) od onih koji su zainteresovani za usluge vaše štamparije.\nWeb sajt štamparije\nJedan od ključeva dobrog marketinga štamparije je profesionalan i funkcionalan web sajt.\nSvako ko se bavi poslovanjem sa vašom kompanijom verovatno razmatra i još 3 druge kompanije.\nPotrebno je da vaš web sajt detaljno navede sve usluge koje pružate i cene tih usluga.\nTakođe je bitno da vaš web sajt poseduje i online portfolio, pokazujući neke od kompanija za koje ste obavili posao i možda uzorak onoga što ste uradili za njih.\nAko potencijalni klijent razmatra vašu kompaniju i može videti da ste radili za druge, možda će upavo zbog toga vas uzeti u obzir.\nOsim ako niste jedina štamparije u gradu, potrebno je da vaš posao istaknete u odnosu na ostale.\nMožete odabrati da ponudite najbolje cene u gradu, što ukazuje na to da možete pobediti cenu konkurenta za štampanje i kopiranje.\nPružanje izuzetne usluge za kupce kako u radnji, tako i putem telefona, takođe može pomoći u razlikovanju vaše štamparije od konkurencije.\nPozitivni komentari zadovoljnih klijenata, da ste uvek spremni pomoći malim preduzećima sa malim projektima može dovesti do većeg broja poslova iz tržišnog segmenta koji se često previđa kada se radi o štampanju.


Bijeljina: 18 PORODICA DOBILO KLJUČEVE NOVIH DOMOVA | UNDP u Bosni i Hercegovini\nPorodice koje su primile ključeva sa predstavnicima EU, UNDP-a i Grada Bijeljina\nZahvaljujući Programu, ukupno 50 porodica iz Bijeljine, čiji su domovi uništeni ili teško oštećeni u poplavama 2014. godine, bit će stambeno zbrinuto kroz izgradnju novih kuća, dok će 132 stambene jedinice biti sanirane kako bi se postigli odgovarajući uslovi stanovanja. Vrijednost ovih radova je više od 2,7 miliona KM.\nZa ovaj Program, koji se provodi u 44 opštine u BiH, Evropska unija je dodijelila oko 25 miliona KM, kako bi omogućila trajna stambena rješenja i poboljšala životne uslove za najugroženija lica čiji su domovi oštećeni ili uništeni u poplavama i klizištima 2014. godine.\n„Tokom proteklih godina Evropska unija je pokazala kontinuiranu podršku obnovi lokalnih zajednica koje su pogođene poplavama 2014. godine i najveći je donator za pomoć oporavku od poplava u BiH sa ukupno 168 miliona KM. S obzirom da su poplave još uvijek prijetnja, Evropska unija je izdvojila značajna sredstva za pomoć BiH u upravljanju rizikom od poplava, jer jedino prevencijom, možemo se efikasno boriti protiv prirodnih nepogoda” rekao je Richard Máša, šef kooperacija u Delegaciji EU u BiH i dodao “Evropska unija želi pomoći BiH, ali želimo ulagati u razvoj zemlje, a ne u njen oporavak. Gradimo puteve, podržavamo vladavinu zakona, otvaramo nova radna mjesta i ulažemo u budućnost BiH, jer to njeni građani zaslužuju“.\nCeremonija primopredaje ključeva\nBijeljina je jedan od gradova koji su bili najteže pogođeni jakim poplavama 2014. godine. Kroz ovaj Program, pored izgradnje i sanacije stambenih objekata, 53 porodice su dobile poljoprivrednu opremu, plastenike, multikultivatore i slično kako bi osigurali održiv izvor prihoda.\n„Bijeljina je odličan primjer zajedničke saradnje Evropske unije, UNDP-a i gradskih vlasti kako bi se sanirale posljedice poplava iz 2014. godine. Za useljenje je spremno 18 novih kuća, a radujemo se završetku izgradnje i preostalih objekata kako bi što više osoba zimu dočekalo u sigurnim i toplim domovima“ kazao je Sukhrob Khoshmukhamedov, zamjenik rezidentne predstavnice UNDP-a.\n„U oporavku od poplava Bijeljina je imala, i još uvijek ima, dragocjenu pomoć međunarodnih donatora i organizacija, među kojima se ističu Evropska unija i UNDP, na čemu smo neizmjerno zahvalni. Grad Bijeljina je, sa svoje strane učinio sve što je bilo u mogućnosti da se ovaj Program što kvalitetnije sprovede i što više porodica stambeno zbrine“ kazao je Mićo Mićić, gradonačelnik Bijeljine.\nJovo i supruga Borka koji su uselili u svoj novi dom\nProgram za oporavak od poplava - stambeno zbrinjavanje predstavlja nastavak napora Evropske unije na ublažavanju posljedica katastrofalnih poplava iz 2014. godine. Program, započet u septembru 2017. godine, ima za cilj da stambeno zbrine i ekonomski osnaži najugroženije porodice čiji su domovi oštećeni ili uništeni u poplavama i klizištima. Program,vrijedan15 miliona eura, finansira Evropska unija u saradnji sa Vladom Federacije Bosne i Hercegovine, Vladom Republike Srpske, UNDP u BiH i lokalnim vlastima. Program implementira UNDP u BiH zajedno sa Međunarodnom organizacijom za migracije (IOM), Arbeiter-Samariter-Bund (ASB), Hilfswerk International (HW).


Drugi dan primirja u pojasu Gaze, u toku pregovori o produžetku : Nadlanu.com\nObjavljeno 6. avg 2014. / 08:39:40\nPrekid vatre stupio je na snagu u 8 sati po lokalnom vremenu u utorak, nakon jednomesečnih borbi, u kojima je ubijeno 1.875 Palestinaca i 67 ljudi na izraelskoj strani, navodi AFP.Sada predstoje teški pregovori da bi se osigurao trajni prekid vatre nakon isteka trećeg dana.\nNakon štu su brojni pokušaji da se uspostavi primirje između Izraela i Hamasa propali, uspostavljeno je osetljivo primirje u pojasu Gaze.\nZvaničnici obe strane potvrdili su da su poslali male delegacije u Kairo ali one imaju konfliktne zahteve i cilj će se teško postići. Palestinci traže okončanje blokade pojasa Gaze, koju su uveli Izrael i Egipat još 2007. godine, a Izrael traži da to palestinsko područje bude potpuno demilitarizovano.\nPARIZ DANAS CENTAR SVETA: Obeležen vek od kraja Velikog rata\nPrimirje se bliži kraju: Gaza ispalila minobacačku granatu…\nKrhko primirje u Ukrajini, Evropa ne odustaje od sankcija…\nPostignut sporazum o trajnom primirju u Gazi\nNakon početka ovog najdužeg primirja u sukobu palestinski šef diplomatije Rijad al Malki izrazio je očekivanje da se ono produži na još 72 sata i dalje, kako je rekao. SAD nameravaju da učestvuju u pregovorima,ali se još ne zna na kom nivou i kada, rekla je portparol Stejt departmenta Džen Psaki.\n" Kako ćemo uspostaviti mir? Kako ćemo eleminisati rakete? Kako ćemo demilitarizovati i krenuti ka drugačijoj budućnosti", rekao je on


RTS :: Beovizija 2018\nRTS Svet Beovizija 2018\nutorak, 20. feb 2018, 21:05\nFestival "Beovizija", na kojem će biti izabran predstavnik Srbije na takmičenju za Pesmu Evrovizije, održaće se u utorak, 20. februara. Uživo iz Centra "Sava", gledaoci će od 21.00 moći da prate izbor srpskog predstavnika na RTS 1 i RTS Svet.\nNakon devet godina, publika i petočlani žiri će svojim glasovima u odnosu 50:50 odlučiti ko će nas predstavljati na 63. po redu izboru za najbolju pesmu Evrope.\nNa osnovu objavljenog konkursa za izbor srpskog predstavnika na takmičenju za "Pesmu Evrovizije", koja će se u maju ove godine održati u Lisabonu, selekciona komisija je u konkurenciji od 75 kompozicija odabrala 17 koje ćemo slušati na festivalu "Beovizija 2018".\nOvogodišnju "Beoviziju" otvoriće Hor RTS-a i plesni ansambl "Una Saga Serbica", pobedničkom numerom Pesme Evrovizije 2007. godine - "Molitva", u specijalnom aranžmanu. Takmičari će svoje kompozicije stručnom žiriju i gledaocima izvesti po redosledu koji je određen žrebom u direktnom prenosu na RTS-u. U revijalnom delu nastupiće bivši predstavnici Srbije na Evrosongu - Jelena Tomašević, Marko Kon, Moje 3, Milan Stanković, Sanja Vučić, Bojana Stamenov i Tijana Bogićević, kao i gosti iz regiona - grupa "Regina", Sergej Ćetković, Knez i Žak Houdek.\nVoditelji festivala su Kristina Radenković, Dragana Kosjerina, Branko Veselinović i Aleksandar Stojanović.\nSav prihod od SMS poruka tokom "Beovizije 2018" biće preusmeren za sprovođenje integrisane, sveobuhvatne Nacionalne kampanje RTS-a "Rak je izlečiv", koju su pokrenuli Javni medijski servis Srbije i Ministarstvo zdravlja. Kampanja "Rak je izlečiv" je posvećena prevenciji i borbi protiv malignih bolesti i trajaće godinu dana.\nUrednici festivala "Beovizija 2018": Anja Rogljić i Uroš Marković\nReditelji: Marko Novaković i Igor Basorović\nBeovizija 2018, utorak, 21.00, RTS 1, RTS Svet i sajt RTS-a


Novi troškovi za Pazarce: Cijena vode skače za 5%, uvodi se naknada od 99 dinara i još toga! – Sandžak PRESS\nNovi troškovi za Pazarce: Cijena vode skače za 5%, uvodi se naknada od 99 dinara i još toga!\nI pored visokih tropskih temeperatura , koje su zabilježene ovog ljeta vodosnabdijevanje u Novom Pazaru je bilo relativno uredno. Potrošače vode od sljedećeg mjeseca očekuju novine, jer će stupiti na snagu novi cjenovnik JKP „ Vodovod i kanalizacija“, kada će kubik vode biti skuplji za 5 %.\nNa računu za sljedeći mjesec, građani Novog Pazara dobiće objašnjenje o poskupljenju vode, kao i za ostale promjene u cjenovniku JKP “Vodovod i kanalizaciju”.\n„ Osim povećanja od 5 %, građani će plaćati i fiksnu nadoknadu od 99 dinara za održavanje priključka i vodomjera , što je na nivou svakog mjeseca bez obzira kolika je potrošnja količine vode. Uvedeni su i indeksi za utrošenu električnu energiju, koja se troši prilikom dopremanja vode po visinskim zonama. Indeks za drugu visinsku zonu je 1,1, za treću, 1,15 i 1,20 za četvrtu“, kaže Brničanin\nKubik vode sada košta oko 62 dinara za domaćinstva.\n7. Septembra 2017. Pomirenje\nOvako ume da vlada i nepismen covek. U XXI veku onaj ciji je glavni zadatak i za sta prima platu kaze da je najveci uspeh sto je vodosnabdevanje bilo uredno i zbog toga vam sada ‘glupi’ narode dizemo cenu i uvodimo jos svakojake harace. Da nije smesno bilo bi zalosno…Da im nije bilo Progresa i novca od Svajcarske taj Vodovod bi davno bio havarisan….jos uvek imaju azbestne cevi od kojih se dobijaju najteze bolesti…jedino resenje….ne placati racune…i naterati ovu lopovsku ekipu da vrati cene…\n6. Septembra 2017. sss\ne ljudi viseg kriminala nigde nema , vodovod bi trebalo da preceslja sva inspekcija i policija ove drzave, ima tu posla za sve, pljackaju ovaj narod a za uzvrat nude samo kamen u bubregu.\n6. Septembra 2017. Np bec\nPlacajte narode pare vam idu za rospije pjevacice\n6. Septembra 2017. braci\novu brlju vodom nazivate….da ti debili nikesu u stanju zakljucit dje i zasto se voda zagadjava….ovo sta natod pije je ubistvo na rate….bez filtera kuci nebih preporucio nikom da pije vodu.


Albanski mediji najavili dolazak Gorana Bregovića - "inspiratora za masakre na Kosovu" - BIGportal.ba\n5 Avgusta, 2021 5 Avgusta, 2021 041\nVest da će srpski muzičar Goran Bregović biti specijalni gost na ovogodišnjem Festivalu piva u Korči, u Albaniji, pojedini kosovski portali preneli su uz opis Bregovića kao “inspiratora za masakre na Kosovu”.\nNaime, informaciju da će srpski pevač učestvovati na albanskom Festivalu, što su potvrdili i sami organizatori tog dešavanja, najpre je objavio ABC njuz,najavivši da će noć kada Bregović bude pevao, biti vrhunac proslave.\nKako ovaj albanski portal piše, upravo je nastup Bregovića na čuvenom korčanskom festivalu piva organizator posebno predstavio i dao mu na značaju.\n“Osim albanskih umetnika, di-džejeva i najpopularnijih muzičkih grupa u Albaniji, atmosfera će kulminirati poslednje večeri nastupom pevača Gorana Bregovića“, kaže se u saopštenju organizatora, prenosi abcnews.al.\nNekoliko kosovskih portala na albanskom jeziku prenelo je ovu vest, ali uz naslov: “Nekada inspiracija za masakre na Kosovu, srpski pevač pozvan na festival piva u Korči”, podsećajući i na Bregovićev nastup u Tirani 2014. godine, kada mu je tadašnji gradonačelnik Tirane, a sadašnji premijer Edi Rama, dodelio ključeve grada.\nMeđutim, istovremeno dodaju – iako tog dela nema u izvornoj vesti portala, a uz potpis iste albanske medijske agencije, da je upravo Bregović sa svojom muzikom postao “inspirator za masakre na Kosovu”.\n“Podsetimo da je Bregović postao inspiracija srpskih mitova, inspirator za masakre na Kosovu, posebno pesma ‘Kalašnjikov'”, objavili su Gazeta ekspres, Indeks onlajn, Bota sot.


10. Marta 2012.\nDan: 10. Marta 2012.\nVisočica, brdo prirodnog oblika\n10. Marta 2012. 19. Avgusta 2020. Arhiva Visoko.co.ba\nKoliko ljudi daju sebi prava, vidi se iz posljednjeg javnog istupa oko izdavanja dozvole za „istraživanja“ 2007.g. Prije svega, kakve dozvole i za šta? Ko kaže da se nije istraživalo jer se proces istraživanja nastavio kao da niko ništa nije zabranio. Valjda je trebalo nešta pronaći i dokazati pa onda tražiti dozvole za neko posebno …\nPress konferencija o aktuelnoj situaciji u zdravstvu ZDK\n10. Marta 2012. Arhiva Visoko.co.ba\nIz ureda Premijera Zeničko-dobojskog kantona obavještavaju javnost da će u ponedjeljak, 12.03.2012. godine sa početkom u 09:45 sati u sali 301 biti održana press konferencija na kojoj će biti prezentirana aktuelna situacija u zdravstvu Zeničko-dobojskog kantona i mjere za njegovo daljnje unapređenje. Na press konferenciji učestvuju: – Rusmir Mesihović, ministar zdravstva Federacije BiH – Fikret …


Utvrđen Nacrt budžeta za 2020, biće novca i za izbore, Bevanda tvrdi: Dosta smo uštedjeli – Fokus.ba\nUtvrđen Nacrt budžeta za 2020, biće novca i za izbore, Bevanda tvrdi: Dosta smo uštedjeli\nOvogodišnjim budžetom planirana su sredstva za Lokalne izbore u iznosu višem od četiri miliona KM\nVijeće ministara Bosne i Hercegovine utvrdilo je na današnjoj sjednici u Sarajevu Nacrt budžeta bh. institucija i međunarodnih obaveza koji će biti upućen Predsjedništvu BiH koje je ustavni predlagač budžeta, a potom i Parlamentarnoj skupštini BiH na usvajanje.\nPotvrdio je to novinarima danas ministar finansija i trezora BiH Vjekoslav Bevanda (HDZBiH) koji je ponovio da je to ministarstvo drugi put ove godine završilo posao, jer je Nacrt budžeta već bio donesen 17. marta i bio upućen Predsjedništvu, ali ga je Predsjedništvo vratilo na doradu zbog situacije nastale zbog pandemije koronavirusa.\nNaglasio je da su potom otvorene konsultacije sa svim budžetskim korisnicima i da je taj proces trajao oko dva mjeseca jer je u pitanju zahtjevan posao.\n– U budžetu je zadržan budžetski okvir kakav je bio, urađene su uštede na svim mogućim pozicijama, izuzete su samo sigurnosne agencije – pojasnio je Bevanda.\nPotvrdio je da plaće, odnosno budžetska osnovica za plaće nije povećana, nego je u pitanju usvajanje zakona koji tretira plaće vojnika u Oružanim snagama BiH, a tu je i puna primjena Zakona o policijskim službenicima te je povećana stavka za topli obrok koji je povećan za dvije KM.\nNa stavci Centralne izborne komisije (CIK) BiH uvrštena je pozicija od 4.227.000 KM za održavanje Lokalnih izbora 2020. godine.\nMinistar Bevanda kaže da je atmosfera na sjednici bila dobra iako su svi nezadovoljni, kao i on sam jer je Ministarstvu finansija i trezora smanjen budžet za 900.000 KM, ali sve uštede su preusmjerene na budžetsku rezervu kako bi se moglo djelovati ukoliko nastanu neki poremećaji.\nSjednica Vijeća ministara je nakon obraćanja ministra Bevande nastavljena, a bit će razmatrana Informacija o stanju u oblasti migracija u Bosni i Hercegovini za april 2020. godine.\nPred ministrima su, između ostalog, i imenovanja iz nadležnosti Vijeća ministara BiH, među kojima su prijedlozi za imenovanje direktora Državne agencije za istrage i zaštitu, Regulatorne agencije za komunikacije BiH, te Agencije za školovanje i stručno usavršavanje kadrova.\n#izdvojeno#vijeće ministara bih#nacrt budžeta\nVijeće ministara BiH danas o nabavci vakcine protiv koronavirusa


24sata.info - Predložen jednomjesečni pritvor za Spahovića i Hasića\nPredložen jednomjesečni pritvor za Spahovića i Hasića\nAutor T. C. 15. 03. 2019. • 19:06\nTužilaštvo Kantona Sarajevo uputilo je prijedlog nadležnom Kantonalnom sudu za određivanje pritvora Benjaminu Spahoviću i Nedimu Hasiću koji su u srijedu uhapšeni u policijskoj potjeri zbog pljačke na benzinskoj pumpi „Hifa Petrol“ u Vogošći.\nPritvor im je zatražen zbog opasnosti od bijega i ponavljanja krivičnog djela.\nKako nezvanično saznajemo, Spahović i Hasić su uhvaćeni s plijenom od 6.000 KM.\nFilmska potjera započela je u 19.15 sati kada se oglasio tihi alarm na benzinskoj pumpi “Hifa Petrol” u Igmanskoj ulici. Pljačkaši su se automobilom Rover oznaka K21-E-073, za koje je utvrđeno da ne pripadaju ovom vozilu, uputili prema centru Sarajeva, gdje su ga policajci uočili i krenuli u potjeru.\nOd izvora u policiji saznajemo da su Spahović i Hasić u međuvremenu već podijelili novac. U vozilu je bilo 3.000 KM, dok je ostalih 3.000 KM pronađeno kod Hasića kada je sa Spahovićem odveden na ljekarsku kontrolu u Klinički centar.


Tanjug 6. decembra 2021. 12:35\nNOVI SAD – Posle priznanja za najbolji evropski trend brend u oblasti kulture, Novi Sad je dobio i nagradu „Melina Merkuri“, koja se dodeljuje najuspešnijim Evropskim prestonicama kulture, saopšteno je danas iz Fondacije „Novi Sad – Evropska prestonica kulture 2022“.\nPanel eksperata Evropske komisije 2019. godine ocenio je Novi Sad kao jednu od najboljih Evropskih prestonica kulture u pripremnoj fazi i sada je, nakon trećeg kontrolnog izveštaja, dao preporuku da „Srpska Atina“ dobije ovo prestižno priznanje.\n„Program i njegova evropska dimenzija veoma su snažni i zaključujemo da tim dobro razume koncept Evropske prestonice kulture. Sa zadovoljstvom izdvajamo veliki broj međunarodnih saradnji u okviru programa i izuzetan trud za razvoj publike“, navodi se u izveštaju stručnjaka Evropske komisije.\nDobijanjem nagrade „Melina Merkuri“ i Nagrade za najbolji evropski trend brend u oblasti kulture, Novi Sad je postao jedina Evropska prestonica kulture do sada sa dve prestižne evropske nagrade i pre titularne godine.\nPo rečima predstavnika Fondacije, „kroz pozitivne ocene tri različita žirija evropskih eksperata, „Srpska Atina“ je u prethodnih pet godina potvrdila svoj kvalitet u uključivanju lokalne scene i građana, razvoju i međusobnom povezivanju ustanova kulture i vaninstitucionalne scene, decentralizaciji kulture, podizanju produkcijskih i programskih kapaciteta, ali i otvaranju i obnavljanju novih prostora.“\nZahvaljujući tome, Novom Sadu posle 2022. godine, pored evropski renomiranih programskih legata – Dočeka i Kaleidoskopa kulture – ostaje i pet obnovljenih središta kulture: Podgrađe Petrovaradinske tvrđave, Almaški kraj, centar grada sa Pozorišnim trgom, Distrikt na prostoru Velikog Limana i mreža kulturnih stanica širom grada.\nNagrada „Melina Merkuri“, nazvana po glumici i nekadašnjoj grčkoj ministarki kulture, smatra se najzaslužnijom za pokretanje projekta „Evropska prestonica kulture.“


Zamenik pomoćnika američkog državnog sekretara Filip Riker izjavio je u subotu u Sofiji da Srbija treba da prihvati realnost i kompromise u vezi sa Kosovom, a da njeni lideri ne treba da budu zatočenici prošlosti.\nNa skupu posvećenom evropskoj integraciji regiona Balkana, Riker je rekao da SAD i EU imaju zajedničku viziju integracije regiona jugoistočne Evrope u EU, kao i da situaciju na Balkanu ne determinišu više u toj meri velike sile, koliko sami lokalni lideri.\n"Mnogo toga je na samim akterima, ne možemo mi uvek u njihovo ime rešavati probleme. Ali, moramo se pobrinuti da naše poruke budu jedinstvene", rekao je američki diplomata i istakao značaj kompromisa koji lokalni akteri na Balkanu ne smeju da doživljavaju kao kapitulaciju.\nNa pitanje da li SAD podržavaju opstanak Visokog predstavnika u BiH, Riker je rekao da SAD veruje da ta institucija ima i ulogu i mandat, ali da retorika predsednika Republike Srpske Milorada Dodika, kao i "neke izjave iz Sarajeva" ne pomažu situaciji u kojoj bi se stekli uslovi za ukidanje OHR, što je inače odluka Saveta za primenu mira.\nRiker je ocenio da je u Crnoj Gori napravljen "ogroman napredak" i da oni koji su u toj zemlji nezadovoljni napretkom "precenjuju" mogućnosti SAD da "pritisnu" tamošnje vlasti kako bi se postigao još veći napredak.\nPredstavnik nemačkog ministarstva spoljnih poslova za jugoistočnu Evropu Nikolaus Lambsdorf rekao je da kandidatima za članstvo u EU treba otvoreno reći šta se od njih očekuje i s tim u vezi naglasio da novoizabranom predsedniku Srbije Tomislavu Nikoliću 14. juna u Briselu mora da se otvoreno kaže šta se od njega očekuje. To je pre svega, dodao je Lambsdorf, da Beograd mora da ispunjava dogovore, jer do sada Beograd nije bio spreman da ispuni dogovoreno.


OVO JE KRAJ SVETA – NEMA DALJE: Seksualnim prestupnicima, uključujući pedofile, trebalo bi omogućiti usvajenje dece, predlažu u Britaniji - WebTribune\nHome/ŽIVOT/OVO JE KRAJ SVETA – NEMA DALJE: Seksualnim prestupnicima, uključujući pedofile, trebalo bi omogućiti usvajenje dece, predlažu u Britaniji\n26. октобра 2019.\tŽIVOT Ostavite komentar\nPravila koja zabranjuju seksualnim zločincima rad sa decom su „nepoštena“, pa bi čak i osuđeni pedofili trebali da imaju pravo usvajanja, izjavila je vodeća pravna akademkinja. Helen Ris, sa Londonske škole ekonomije, pozvala je Terezu Mej da olakša pravila koja automatski zabranjuju seksualnim prestupnicima brigu o deci, rekavši kako se time krše njihova ljudska prava.\nU članku Zakon o deci i porodici, Ris je sugerisala kako stope ponovnog zlostavljanja nisu visoke među seksualnim zločincima, dodajući: “usprkos rastućoj zabrinutosti javnosti zbog pedofilije, broj ubistava nad seksualno zlostavljanom decom je vrlo nizak”.\nTrenutno je u toku preispitivanje šeme za ispitivanje i zabranu, nakon ubistva iz Sohama iz 2002., usled zabrinutosti ministara da je previše teško. Uz zabrane određenim prekršiocima, zakon trenutno zahteva vršenje provere odraslih osoba koje dolaze u redovan kontakt sa tuđom decom.\nTereza Mej je naredila pregled zakona usled zabrinutosti zbog provere običnih volontera, poput roditelja koji vode decu na fudbal.\nU svom članku Ris je predložila da u pregled treba da se uvede i pretpostavka kako seksualni prestupnici, uključujući nasilnike nad decom, nisu predstavljali nikakvu pretnju nakon što su odslužli kaznu.\n“Šema za proveru slobode i zabrane, kao i druge zakonodavne mere, izdvajaju seksualne prestupnike i uništavaju načelo da zatvorenik „otplaćuje svoj dug“ izdržavanjem kazne pre ponovnog ulaska u društvo pod jednakim uslovima”.\nPojedinci se stavljaju na “listu” i zabranjuje im se rad sa mladima ili ranjivim odraslim osobama, ako su osuđeni za seksualno ili nasilno krivično delo ili zlostavljanje deteta.\nAutorka članka kritikovala je propise zbog kojih su svi seksualni prestupnici bili isto obeleženi, rekavši kako je je bitan “pažljiv pregled” i kako su izdavanjem “zabrane pokrivanja” (Balnket ban) prekršena prava kriminalaca koji su hteli da usvoje ili rade sa mladima.\nIstakla je slučaj dede koji je bio osuđen za seks sa 15-godišnjakom i to iz vremena kada je imao 29 godina, a kom je odbijeno odobrenje za usvajanje vlastitih unuka.\nZabrana bi mogla da bude u suprotnosti sa načelom nediskriminacije utvrđenim u Evropskoj konvenciji o ljudskim pravima, upozorila je Ris.\nUpoređujući seksualne prestupnike sa bračnim parovima koji žive u zajednici, ona je sugerisala da će, ako se dozvole zabrane, imati smisla zabraniti usvajanje onima koji nisu bili u braku, jer su manje šanse da se roditelj koji je bio u braku razdvoji od deteta, što bi predstavljalo štetne posledice za dete.\nTakođe je istakla slučaj četiri medicinske sestre koje su nedavno pobedile na Višem sudu nakon što su imale zabrane zbog prethodne presude. Jednoj sestri je postavljena zabrana jer je vlastitu decu ostavila samu u njihovoj kući.\n“Umesto da pretpostavljamo kako su svi potencijalni rizik za decu, treba ih proveriti. Svako proveravanje ili zabrana treba da se temelji na vrlo jakim dokazima da oni predstavljaju rizik”, rekla je akademkinja.\n“To bi značilo pobedu ne samo ljudskih prava, nego i najbolju zaštite interesa dece”.\nRis je nagrađena Književnom nagradom Udruženja društveno-pravnih studija za monografiju pod naslovom “Odgovorno razvođenje”. Takođe je tvrdila da se žrtvama silovanja više ne sme dodeljivati anonimnost.\n“Sa sigurnošću možemo reći da nećemo razmatrati dopuštanje usvajanja pedofilima. To ne bi baš dobro prošlo u javnosti”, tvrdi potparol matične kancelarije.\nDa li je ova predstava zbog javnosti ili zbog interesa dece, postavlja se logično pitanje? Očigledno im je mišljenje javnosti bitnije od bezbednosti njihove dece.


< Primeri loše prakse ~ TRENUTNA SMRT USLED PREVRTANJA TRAKTORA\nTrideset jednogodišnji Slaviša K. iz Kuršumlije poginuo je danas na licu mesta usled prevrtanja traktora kojim je upravljao.\nNesreæa se dogodila u kuršumlijskom selu Rastelica gde je Slaviša izvlaèio drva iz zabrana, ali se iz za sada još uvek nepoznatih razloga, traktor kojim je izvlaèio drva, oteo kontroli i prevrnuo više puta.\nNesreæni mladiæ ispao je pri tom iz traktora i od zadobijenih povreda preminuo na licu mesta. Na mestu nesreæe sa Slavišom su bili i radnici koji su radili na seèi odnosno izvlaèenju drva iz šume koja su potom prodavali, ali Slaviši nije bilo pomoæi.\nInaèe, ovaj mladi èovek ostavio je za sobom èetvoro male dece ,suprugu i roditelje a bavio se u poslednje vreme i humanitarnim radom.


Afera "Pokretna bolnica" u RS-u: Entitetski MUP izuzeo dokumentaciju prije SIPA-e? — Radio Velkaton : Radio Velkaton\nPripadnici MUP-a RS-a jučer su iz Instituta za javno zdravstvo Republike Srpske pokupili dokumentaciju o kupovini pokretne bolnice. Tvrdi to šef poslaničkog kluba SDS-a u NSRS Miladin Stanić.\n“Imam informaciju da se SIPA interesovala za aferu kupovine pokretne bolnice, kao i još neke sumnjive nabavke koje je vlast RS-a nabavljala nezakonito u vrijeme vanrednog stanja u RS. Zato je spornu dokumentaciju preuzeo MUP RS”, rekao je Stanić.\nUgovor Instituta za javno zdravstvo Republike Srpske i preduzeća “Balkan global”, o kupovini pokretne bolnice, biće jednostrano raskinut. To je odlučeno na sjednici Štaba RS za vanredne situacije, jer dobavljač nije u dogovorenom roku osigurao potrebnu dokumentaciju, i dobio saglasnost Agencije za lijekove BiH za dio medicinske opreme iz Italije i Njemačke.\nIz PDP-a su ovo ocijenili zakašnjelom reakcijom navodeći da su vlasti u RS grčevito branili tu nabavku “iako je i laiku bilo jasno da je za 4,6 miliona KM kupljen nedovršeni šator, a zahtjev za nabavku opreme nije stigao u Agenciju za lijekove i medicinska sredstva BiH“.\nPoslanik u NSRS-u Nebojša Vukanović (SDS) smatra da će mobilna bolnica koju je Vlada RS-a platila 4,2 miliona KM jednog dana biti muzejski eksponat kao spomenik na vrijeme velike pljačke naroda.


► WSJ: SAD ne podržavaju nezavisnost Zapadne Sahare\nKako su naveli zvaničnici uključeni u pregovore, u privatnim razgovorima je jasno rečeno da SAD podržavaju Maroko i da se protive nezavisnoj državi na prostoru Zapadne Sahare.\n"Zvaničnici uključeni u razgovore su rekli da su SAD jasno iznele da Vašington neće podržati plan koji vodi ka novoj državi u Africi", piše WSJ.\nIpak, kako navodi američki list, u Rabatu postoji velika zabrinutost zbog stava Džona Boltona, savetnika za nacionalnu bezbednost predsednika SAD Donalda Trampa, o Zapadnoj Sahari.\nBolton je u prošlosti više puta govorio negativno o misiji UN u Zapadnoj Sahari i zalagao se za planove koji su uključivali pored ostalog i referendum o samoopredeljenju tog spornog regiona.\nMaroko tvrdi da bi ukidanje misije UN imalo veoma negativne efekte po stabilnost u regionu.


Najavljeno da letovi od Niša do Tivta kreću od 12. juna – IN info\nNajavljeno da letovi od Niša do Tivta kreću od 12. juna\nOd 12. juna sa aerodroma “Konstantin Veliki” ponovo će leteti avioni Er Srbije od Niša i Tivta, saopšteno je nakon sastanka gradonačelnice Niša Dragane Sotirovski i predsednika Opštine Tivat Željka Komnenović.\nKako je navedeno u saopštenju na zvaničnom sajtu Grada Niš, ta linija biće organizovana dva puta nedeljno, što bi, kako je zaključeno na sastanku, bio prvi korak privredne i turističke saradnje dva grada.\nNepoznanica je u ovom trenutku kakvi će uslovi važiti za ulazak građana u Crnu Goru zbog pandemije, ali se nadam da će masovna vakcinacija uticati na relaksaciju mera i povoljne uslove za putovanja – rekla je Sotirovski.\nKomnenović je, kako prenose, rekao da je tokom dva letnja meseca 2019. godine na tivatski aerodrom sletelo oko 7.500 putnika iz juga Srbije i zaključio da to ukazuje da je interesovanje za boravak u Boki Kotorskoj veliko.\nAerodromske takse i troškovi na tivatskom aerodromu, kako je rečeno na sastanku, ove godine biće veoma stimulativni.\nBroj poseta: 98\nprethodnaPrijava za vakcinaciju sada i preko Vibera\nsledećaNTP doneo šestu odluku o prijemu u članstvo


MAMESUZAKON - PISMO MINISTRU ĐORĐEVIĆU - Glas Šumadije\nNaslovna > Grad > MAMESUZAKON – PISMO MINISTRU ĐORĐEVIĆU\n29/09/2018 29/09/2018 949Ostavi komentar na MAMESUZAKON – PISMO MINISTRU ĐORĐEVIĆU\nInicijativa #MameSuZakon uputila zahtev ministru Zoranu Đorđeviću\nInicijativa #MameSuZakon danas je uputila zahtev ministru Zoranu Đorđeviću, ministarki prof. dr Slavici Đukić-Dejanović, ministru dr Siniši Malom i predsednici Vlade Ani Brnabić za održavanje sastanka na kojem bi im predstavnici inicijative predstavili Predlog zakona o izmenama i dopunama Zakona o finansijskoj podršci porodici sa decom koji je u skupštinsku proceduru 25. septembra ispred inicijative predala narodna poslanica Tatjana Macura.\nPismo je upućeno sa namerom da se otvoreno razgovara o lošim efektima primene Zakona o finansijskoj podršci porodici sa decom koji je stupio na snagu 01. jula ove godine, a koji je ekonomski pogodio jednu grupu žena koje su se ostvarile kao majke, a nažalost pogodiće i mnoge koje će se tek ostvariti.\n– Zabrinjava nas što se u javnosti ovih dana ministar Đorđević i ministarka Đukić-Dejanović osvrću samo na jedan od desetak targetiranih problema, posebno jer nam se čini da se radi o verovatno najmanjoj grupi žena koje su ovim zakonom pogođene. Iskreno se nadamo da su slučajno izabrali problem koji se tiče određivanja visine maksimalne isplate nadoknada i da po sredi nije stvaranje jaza među majkama i budućim majkama na koje se odredbe ovog zakona odnose.\nTakođe, podsećamo da se jedan od predloga tiče i toga koji je minimalni, odnosno zagarantovani iznos koji porodilja može da primi po osnovu porodiljskog odsustva i odsustva radi nege deteta. Naš predlog je da on ne bude ispod republičkog minimalca, kao i to da se ova i sve druge mere odnose retroaktivno na one koji su ovim zakonom danas oštećeni.\nU nadi da nam je zajednički interes da se ovaj zakon promeni inicijativa #MameSuZakon očekuje poziv na sastank kako bismo zajedničkim naporima rešili nastale goruće, egzistencijalne problome određenog broja porodica sa decom u Srbiji. Sastanku bi ispred inicijative prisustvovale poslanice Tatjana Macura i Ljupka Mihajlovska, kao i trudnice i porodilje koje stoje iza inicijative #MameSuZakon, navodi se u zahtevu.\nTagovi: Ljupka Mihajlovska MameSuZakon pismo ministru Đorđeviću Tatjana Macura


SA LG TELEVIZORIMA IMATE NAJBOLJA SEDIŠTA NA TERENU – LG OLED club\nHomeVESTILGSA LG TELEVIZORIMA IMATE NAJBOLJA SEDIŠTA NA TERENU\n0 1. 10. 2020.\nAko ste se uželeli stadiona, navijanja sa tribina i pravog sportskog uživanja, postoje televizori koji će vam verno preneti svaki detalj tako da se iz udobnosti doma osećate kao da ste u loži\nZa one prave zaljubljenike u sport, ova godina nije bila najbolja, jer nije bilo takmičenja, utakmica, a samim tim ni onog pravog istinskog navijanja. No ipak, poslednjih meseci se mnogobrojna domaća i međunarodna sportska dešavanja u različitim sportovima vraćaju na stadione, ali bez publike. Iako se čini da će proći još neko vreme pre nego što se vratimo na tribine da uživo bodrimo naše timove i omiljene igrače, ipak ne treba očajavati! Ako već fizički ne možemo da idemo na stadione, postoji način kako da verno sportsku atmosferu i takmičarski duh prenesemo u naše dnevne boravke. Potrebno je samo da imamo odgovarajući televizor i pravo navijanje može da počne.\nTehnologija video prikaza je u poslednjoj deceniji neverovatno napredovala i ono što je ranije bilo moguće samo u bioskopskim salama sada je dostupno svima. Kablovski operateri se utrkuju da ponude kanale koji omogućavaju HD, FULL HD, ULTRA HD, 4K ili čak 8K rezoluciju, ali to vam ništa neće značiti ukoliko nemate odgovarajući modele televizora koji mogu da podrže visoke rezolucije.\nTelevizori kompanije LG su sa razlogom jedni od najprodavanijih na brojnim tržištima. Protekle godine su posebno zapaženi modeli NanoCell i OLED serija. Kvalitet slike na OLED televizorima je idealan za sve ljubitelje filmova zbog živopisnih boja, beskrajnog kontrasta i savršene crne. Ove godine su se na tržištu pojavilo nekoliko novih LG OLED modela sa jedinstvenim dizajnom – CX, GX, ZX i WX. Svi modeli, nezavisno od veličine, imaju veoma tanko kućište čija debljina ne prelazi 30 milimetra što omogućava da se TV uređaj savršeno uklopi u svaki enterijer. Kompanija LG je ove godine otišla korak dalje sa pametnim tehnologija što najbolje dokazuje prisustvo Alpha 9 Gen 3 procesora u naprednijim modelima, koji automatski podese sliku u zavisnosti od sadržaja koji gledate. Ukoliko želite da se oprobate u virtuelnim sportovima preko igračkih konzola, ovogodišnji LG OLED modeli su omogućili kompatibilnost sa NVIDIA G-SYNC na svim TV uređajima, što ubrzava vreme odziva i osvežavanja slike prilikom igranja (refresh rate) od neverovatnih 120Hz, što garantuje da ćete uživati u sportskim i drugim igrama.\nIpak, ako preferirate pravi sport u odnosu na virtuelni i televizor češće koristite da biste pratili sportska dešavanja, onda su LG NanoCell modeli bolje rešenje. Napredniji modeli iz Nano serije, poput LG NANO813NA od 65 inča sa Quad Core 4K procesorom, poseduju funkciju Pure Colors koja pruža autentične, živopisne boje iz svakog ugla uz neverovatnu oštrinu prikaza, tako da lopta neće izgledati zamagljeno u brzim pokretima, čak i u sportovima gde je izuzetno mala, poput tenisa. Kompanija LG se oduvek brinula da korisnici sa osetljivim vidom mogu jednako da uživaju u punoj lepoti video prikaza, zbog čega su NanoCell televizori dobili sertifikat „Bez fotobiološke LED opasnosti” od organizacije Underwriters Laboratories (UL), što osigurava da oči gledalaca budu zaštićene od emisije štetne svetlosti. Kvalitetnu sliku mora pratiti i kvalitetan audio doživljaj, pa NanoCell modeli unapređuju 2.0 ch u bogatiji, virtuelni 4.0 ch zvuk, a povezivanjem dva Bluetooth zvučnika možete da kreirate potpuni surround efekat.\nGledanje utakmice na NanoCell televizorima ostavlja utisak da sedite u privatnoj loži ili na trenerskoj klupi, jer pruža vrhunski zvuk i savršen pregled dešavanja uz najsitnije detalje, da ne govorimo o tome što je moguće videti kakvog je raspoloženja sudija, kome je izgužvan dres, šare na fudbalskoj lopti pa čak i kapljice znoja na licima igrača. Za prave navijače, osim neprevaziđenog kvaliteta slike i zvuka, tu su i korisne funkcije poput Sports Alert preko koje možete da pratite rezultate i dešavanja u velikom broju sportskih liga širom sveta.\nDok se ne vratimo na tribine, LG NanoCell televizori će biti najbolja, a mnogima i trajna zamena za praćenje sportskih dešavanja, jer će svaka utakmica izgledati i zvučati spektakularno, kao da lično učestvujete u svakom trenutku. Jedino šta NanoCell televizori ne mogu promeniti je konačan rezultat i eventualno loše suđenje, ali sasvim sigurno da su broj jedan kada je reč o postavljaju trendova i predstavljanju novih, inovativne tehnologije i standarde video prikaza. Ostaje nam da sa nestrpljenjem iščekujemo šta nas čeka sledeće sezone.\nAlpha 9 Gen 3Bez fotobiološke LED opasnostiLG NANO813NANanoCellNVIDIA G-SYNCOLED